Implementovať lisabonský program Spoločenstva - Návrh Nariadenie (ES) Európskeho Parlamentu a Rady, ktorým sa stanovuje Colný kódex Spoločenstva (modernizovaný Colný kódex) {SEC(2005) 1543} /* KOM/2005/0608 v konečnom znení - COD 2005/0246 */





[pic] | KOMISIA EURÓPSKYCH SPOLOČENSTIEV | Brusel, 30.11.2005 KOM(2005) 608 v konečnom znení 2005/0246 (COD) Implementovať lisabonský program SpoločenstvaNávrh NARIADENIE (ES) EURÓPSKEHO PARLAMENTU A RADY, ktorým sa stanovuje Colný kódex Spoločenstva (modernizovaný Colný kódex) (predložený Komisiou){SEC(2005) 1543} DÔVODOVÁ SPRÁVA KONTEXT NÁVRHU | 110 | Dôvody a ciele návrhu Súčasný Colný kódex Spoločenstva, ustanovený nariadením Rady (EHS) č. 2913/92 nie je aktuálny. Nedrží krok s výraznými zmenami týkajúcimi sa prostredia, v ktorom sa uskutočňuje zahraničný obchod, najmä s rýchlym a nezvratným rastom využívania informačných technológií a výmenou elektronických údajov či s meniacim sa zameraním práce colníc. Ohrozuje to efektívne colné konanie a kontrolu založenú na riziku v rámci vnútorného trhu. Je potrebné brať do úvahy aj program zameraný na uľahčenie obchodu Spoločenstva v súvislosti s rozvojovou agendou z Dohy ako aj požiadavky vyplývajúce z potreby riešiť vznikajúce ohrozenie ochrany a bezpečnosti posilnením kontroly na vonkajších hraniciach Spoločenstva. Modernizácia Colného kódexu, zefektívnenie colných režimov a postupov a úprava pravidiel podľa spoločných noriem pre systémy informačných technológií implementuje iniciatívu elektronického kontaktu s orgánmi verejnej správy (e-government) v oblasti ciel; splní úlohu iniciatívy „lepšej právnej úpravy“ v tejto oblasti poskytovaním jednoduchších a lepšie štruktúrovaných pravidiel a preskupením viacerých nariadení; zvýši konkurencieschopnosť podnikov, ktoré podnikajú v Spoločenstve a so Spoločenstvom, čím sa dosiahne hospodársky rast; zvýši ochranu a bezpečnosť na vonkajších hraniciach zavedením spoločných noriem (vrátane spoločných noriem pre analýzu rizika) a ich riadením prostredníctvom spoločného rámca informačných technológií; zníži riziko podvodu; prispeje k lepšej súdržnosti s ďalšími politikami Spoločenstva, medzi ktoré patrí poľnohospodárska, obchodná, zdravotná politika a politika nepriameho zdaňovania, životného prostredia a ochrany spotrebiteľa; a zabezpečí efektívny rozhodovací proces prijatia vykonávacích ustanovení, usmernení a vysvetliviek a stanoví, aby Komisia požiadala vnútroštátne správne orgány, aby rozhodnutie zrušili. Takéto obsiahle zmeny nie je možné dosiahnuť neustálymi zmenami a doplneniami súčasného Colného kódexu, ale len úplnou revíziou, t. j. jeho náhradou za aktualizovaný Colný kódex Spoločenstva. | 120 | Všeobecný kontext Súčasný návrh je potrebné vnímať v kontexte obnovenej Lisabonskej stratégie, ktorej cieľom je urobiť Európu príťažlivejším miestom pre investície a prácu, kde je rast ovplyvňovaný vedomosťami a inováciou a kde politiky umožňujú podnikom v EÚ vytvárať ďalšie a lepšie pracovné miesta. Súčasný návrh bol tiež vypracovaný na splnenie cieľov iniciatívy elektronického kontaktu s orgánmi verejnej správy (e-government) tým, že sa podnikom prostredníctvom elektronického colníctva umožní plne využívať modernú technológiu čo vedie k uľahčeniu obchodovania. Návrhy Komisie na vytvorenie jednoduchého a bezpapierového prostredia v oblasti colníctva a obchodu boli uvítané a podporené v rezolúcii Rady z decembra 2003, ktorá schválila návrhy Komisie na aktualizáciu colných pravidiel a režimov a na vytvorenie regulačného rámca za podpory zreformovaných colných režimov v elektronickom kontexte. Súčasný Kódex sa dosiaľ celkovo revidoval od jeho prijatia v roku 1992, uskutočnili sa v ňom len niektoré zmeny týkajúce sa konkrétnych problémov. Naďalej určuje postupy na základe papierových transakcií a hoci využitie elektronického colného konania prostredníctvom vnútroštátnych automatizovaných systémov je v súčasnosti viac pravidlom ako výnimkou, podľa právnych predpisov Spoločenstva využitie týchto systémov nie je povinné. Na celom území Spoločenstva aplikácie informačných technológií na colné konanie vo všeobecnosti neexistujú, avšak nový automatizovaný tranzitný systém NCTS úspešne preukázal uskutočniteľnosť takýchto systémov a otvára nové možnosti pre podobné aplikácie v ďalších colných režimoch. Okrem toho sa úloha colníctva presúva od vyberania cla, ktoré sa za posledných 20 rokov dramaticky znížilo, k uplatňovaniu netarifných opatrení zahŕňajúc najmä tie, ktoré sa týkajú ochrany a bezpečnosti na boj proti falšovanému tovaru, praniu špinavých peňazí a drogám a k uplatňovaniu opatrení na sanitárnu ochranu a ochranu zdravia, životného prostredia a spotrebiteľa ako aj výber DPH a spotrebných daní na dovoz alebo oslobodenie od daní na vývoz. Colný kódex je potrebné upraviť tak, aby zodpovedal elektronickému prostrediu v oblasti colníctva a obchodu a aby ho zároveň upravoval. Naviac hospodárske subjekty a správy súhlasili s touto príležitosťou na rozsiahlu revíziu colných pravidiel s cieľom ich zjednodušenia a lepšieho štruktúrovania. V neposlednom rade sú výrazné zmeny v Kódexe potrebné v rozšírenom Spoločenstve a elektronickom obchodnom prostredí na zabezpečenie vyberania daní na najvhodnejšom mieste, ktoré je tam, kde má obchodník sídlo (centralizované colné konanie). Zároveň je dôležité zabezpečiť spoločné normy vrátane spoločných noriem pre analýzu rizika a colné sankcie. Toto je možné dosiahnuť len prostredníctvom spoločného rámca Spoločenstva, pre ktorý Komisia onedlho vypracuje návrh. Takisto je potrebné zlepšiť súdržnosť s ďalšími politikami Spoločenstva, ako je poľnohospodárska, obchodná a zdravotná politika a politika nepriameho zdaňovania, životného prostredia a ochrany spotrebiteľa. Vyžaduje to revidovanú deľbu úloh medzi colnými úradmi na pohraničí a vo vnútrozemí. Neuskutočnenie týchto zmien v Kódexe bude viesť k tomu, že podniky pôsobiace v Európe v plnej miere nevyužijú viaceré súčasné podmienky na uskutočňovanie medzinárodných obchodných povinností, čo ovplyvní ich výkonnosť v prostredí stále sa zvyšujúcej konkurencie. Neaktuálne režimy, postupy a ďalšie colné pravidlá, ktoré boli vypracované pre prostredie využívajúce papierovú formu tiež zvyšujú riziko podvodu, ohrozujú ochranu a bezpečnosť na vonkajších hraniciach a zoslabujú úlohu colníctva ako hlavného orgánu na ochranu hraníc a dohľad nad nimi vo vzťahu k medzinárodnému pohybu tovaru. | 130 | Existujúce ustanovenia v oblasti návrhu Nariadenie Rady (EHS) č. 2913/92 z 12. októbra 1992 ustanovujúce Colný kódex Spoločenstva a nariadenie Komisie (EHS) č. 2454/93 z 2. júla 1993 zavádzajúce ustanovenia pre vykonávanie nariadenia Rady (EHS) č. 2913/92 ustanovujúceho Colný kódex Spoločenstva. Návrh a jeho vykonávacie ustanovenia nahradia tieto nariadenia spolu s nasledujúcimi nariadeniami a ich vykonávacími ustanoveniami, ktoré sú zapracované do nového Kódexu: Nariadenie Rady (EHS) č. 918/83 z 28. marca 1983 ustanovujúce systém Spoločenstva pre oslobodenie od cla, Nariadenie Rady (EHS) č. 3925/91 z 19. decembra 1991 o zrušení kontrol a formalít týkajúcich sa príručnej a podanej batožiny u osôb, ktoré uskutočňujú lety a námorné cesty vnútri Spoločenstva, Nariadenie Rady (ES) č. 82/2001 z 5. decembra 2000 o definícii pojmu „výrobky s pôvodom“ a metód administratívnej spolupráce pri obchodovaní medzi colným územím Spoločenstva a Ceutou a Melillou, Nariadenie Rady (ES) č. 1207/2001 z 11. júna 2001 o postupoch pre umožnenie vydávania sprievodných osvedčení EUR.1, na prípravu fakturačných vyhlásení a formulárov EUR.2 a na vydávanie niektorých schválených vývozných povolení podľa doložiek spravujúcich referenčné obchodovanie medzi Európskym spoločenstvom a niektorými krajinami. | 140 | Súlad s inými politikami a cieľmi Únie V súlade s obnovenou Lisabonskou stratégiou a iniciatívou elektronického kontaktu s orgánmi verejnej správy (e-government). | KONZULTÁCIE SO ZÚčASTNENÝMI STRANAMI A HODNOTENIE VPLYVU | Konzultácie so zúčastnenými stranami | 211 | Poradné metódy, zamerané hlavné sektory a všeobecný profil respondentov O postupných verziách návrhu aktualizovaného Colného kódexu sa od mája 2004 viedli diskusie s colnými správami členských štátov vo Výbore pre colný kódex a s európskymi obchodnými federáciami na stretnutiach Kontaktnej skupiny pre obchod. V lete 2004 sa uskutočnila otvorená konzultácia na internete. Početné pripomienky od rôznych hospodárskych subjektov, členských štátov a tretích krajín sa zohľadnili pri vypracúvaní revidovanej verzie, ktorá bola týmto záujmovým skupinám predložená na dôležitej konferencii v Budapešti v apríli 2005. Ďalej bol európskym obchodným federáciám a colným správam zaslaný dotazník, aby poskytli spätnú väzbu na pravdepodobné náklady a prínosy implementácie aktualizovaného Colného kódexu. | 212 | Zhrnutie odpovedí a spôsob, akým boli zohľadnené Reakcie na návrh Komisie, ktoré sa získali z týchto konzultácií a z konferencie v Budapešti boli vo veľkej miere priaznivé, niektoré osobitné pripomienky sa však zohľadnili pri záverečnom vypracúvaní návrhu. Prišli odpovede na dotazník a výsledky sa usporiadali v hodnotení vplyvu, ktoré je priložené k tomuto predbežnému návrhu. | 213 | Na internete sa uskutočnila otvorená konzultácia v období od 1. 7. 2004 do 15. 9. 2004. Komisia dostala 56 odpovedí. Výsledky vrátane odpovedí Komisie týkajúcich sa spôsobu, akým boli komentáre zohľadnené, je možné nájsť na internetovej stránke http://europa.eu.int/comm/taxation_customs/resources/documents/CustomsCodes_tables.pdf. | Zhromažďovanie a využívanie expertízy | 229 | Externá expertíza nebola potrebná. | 230 | Hodnotenie vplyvu Žiadne ďalšie legislatívne zmeny: Podľa tejto možnosti by sa súčasný Colný kódex, nedávno zmenený a doplnený, ktorý bol však vypracovaný v 80. rokoch a nadobudol účinnosť v 90. rokoch, naďalej uplatňoval. Transakcie v papierovej forme budú naďalej predstavovať štandardný postup. Colné režimy a postupy budú naďalej zbytočne zložité a pravidlá nebudú zohľadňovať reálnu hospodársku situáciu a colným správam i obchodníkom budú čoraz viac sťažovať uplatňovanie týchto neaktuálnych pravidiel v súčasnom prostredí. Nedávno zverejnená zmena a doplnenie Colného kódexu týkajúce sa bezpečnosti by mohlo viesť k zvýšeniu nákladov na zabezpečenie súladu o približne 1 200 miliónov eur, o túto sumu by sa sčasti mohli znížiť iniciatívy informačných technológií, ako aj k zvýšeniu investícií o 50 až 60 miliárd eur za rok pre Komisiu a členské štáty na implementáciu nevyhnutnej infraštruktúry informačných technológií. Členské štáty by sa aj v tomto prípade mohli zaviazať k automatizácii colných pravidiel a režimov v existujúcom právnom rámci a k vytvoreniu interoperabilných colných systémov v rámci toho istého členského štátu ako aj so zreteľom na ďalšie členské štáty, a to bez toho, aby sa prepracovali procesy v colníctve. Neumožnilo by to však prechod na plne elektronické prostredie, pretože obchodníci by si zachovávali možnosť predkladania vyhlásení v papierovej forme namiesto elektronickej formy. Interoperabilita je taktiež pravdepodobne obmedzená na colné správy, pretože by v Colnom kódexe neexistovala právna povinnosť na implementáciu „jednotného okna“ (single window). Prístupnosť pre obchodníkov by bola obmedzená na súčasnú situáciu, v ktorej existujú len vnútroštátne, neharmonizované rozhrania pre obchodníkov. Poskytovatelia služieb a správcovia by mohli byť stimulovaní k vytváraniu jednotných prístupových miest, v ktorých by obchodníci mohli predkladať vyhlásenia príslušným colným orgánom prostredníctvom ich existujúceho rozhrania, čím by sa predišlo multiplikácii nákladných investícií, avšak pre členské štáty by neexistovala právna povinnosť do takýchto systémov investovať. Následkom toho by sa pre obchodníkov obmedzila možnosť vyžívať výhody zo zjednodušených postupov ako je centralizované colné konanie a systém jediného vstupu a rozhodnutí na úrovni celého Spoločenstva. Len ďalšou harmonizáciou pravidiel a postupov na úrovni Európskeho spoločenstva budeme môcť profitovať z celkových výhod spojených s novým elektronickým colným režimom v kontexte nových podnikateľských a obchodných skutočností. Bez takejto harmonizácie by sa taktiež zabrzdil rozvoj celoeurópskych stratégií a postupov vrátane spoločných softvérových balíkov. Nadnárodné spoločnosti by často museli naďalej používať služby vnútroštátnych zástupcov alebo zriadiť pobočky vo všetkých členských štátoch, v ktorých podnikajú, aj v prípade, ak môžu využívať elektronické colné režimy. Mohlo by to znížiť uvedené náklady na zabezpečenie súladu, vzťahujúce sa na bezpečnosť o približne 15 %, avšak je veľmi pravdepodobné, že vzniknú dodatočné náklady vo výške približne 40 až 50 miliárd eur za rok. Aktualizácia Colného kódexu: Podľa tejto možnosti sa zavedie náležitý právny rámec a práca vedúca k dosiahnutiu elektronického colníctva sa výrazne zjednoduší. Podľa tejto možnosti predstavuje elektronické colníctvo najmä „efektívne colníctvo“ s dôkladným prepracovaním colných činností do súdržného balíka činností. Z hľadiska informačných technológií to je nízkoriziková stratégia, pretože inicializácia akejkoľvek významnej činnosti alebo investície na úrovni Spoločenstva alebo na vnútroštátnej úrovni je postavená na pevnom právnom základe. Táto možnosť by umožnila zjednodušenie legislatívy, rovnaké podmienky pre hospodárske subjekty, zrušenie obmedzení pre colných zástupcov a rozvoj colného informačného portálu, interoperabilných a prístupných automatizovaných colných systémov, „jednotných prístupových miest“ (single access points), „jednotného okna“ (single window) a „spoločného miesta kontroly“ (one stop shop) na kontrolu tovaru všetkými orgánmi zapojenými do pohybu tovaru cez hranice Spoločenstva. Táto možnosť by výrazne znížila riziko podvodu a zároveň by uľahčila obchod. Je možné dosiahnuť všetky ciele vzťahujúce sa na modernizáciu, zefektívnenie a plne elektronické prostredie colníctva a obchodu. Spoločnosti by mohli využívať výhody z výrazne zdokonaleného autorizačného programu, ktoré vedú k lepšej podpore a výraznejšiemu zjednodušeniu. Za určitých podmienok budú môcť využívať centralizované colné konanie, ktoré im poskytuje výhody zo spolupráce s jediným colným úradom v EÚ. Informácie by boli jednoduchšie dostupné prostredníctvom spoločných colných informačných portálov a všetky interakcie s rôznymi príslušnými správami by sa mohli usmerňovať prostredníctvom jednotného okna. Náklady na takéto riešenie „efektívneho colníctva“ by boli nepochybne vyššie ako pri predchádzajúcej možnosti, dodatočné investície by pravdepodobne dosiahli výšku 40 až 50 miliónov eur za rok až do roku 2013 spoločne pre Komisiu a členské štáty. Výnosy by však mohli dosiahnuť výšku 2 500 miliónov eur za rok pri plnej funkčnosti systému, čo by bolo najskôr v roku 2009. Bod zlomu pri tejto možnosti sa dosiahne v roku 2010. | 231 | Komisia zhodnotila vplyv uvedený v pracovnom programe, správu o ňom je možné nájsť na internetovej stránke: http://europa.eu.int/comm/taxation_customs/common/consultations/customs/index_en.htm. | PRÁVNE PRVKY NÁVRHU | 305 | Zhrnutie navrhovaných opatrení Nahradiť súčasný Colný kódex Spoločenstva a príslušné nariadenia uvedené v bode 1 aktualizovaným Colným kódexom, ktorý zefektívňuje colné režimy a dáva základy pre prístupné, interoperabilné systémy colného konania na úrovni EÚ. | 310 | Právny základ Články 26, 95, 133 a 135 Zmluvy o ES. | 329 | Zásada subsidiarity Návrh spadá do výlučnej právomoci Spoločenstva. Princíp subsidiarity sa preto neuplatňuje. | Zásada proporcionality Návrh je v súlade s princípom proporcionality z tohto (týchto) dôvodu(-ov). | 331 | Aktualizovaný Colný kódex obsiahnutý v návrhu je zjednodušený do najvyššej možnej miery s cieľom zabezpečiť jeho jednotné uplatňovanie v celom Spoločenstve v spojení s vykonávacími ustanoveniami, usmerneniami a vysvetlivkami. Smernica by tento cieľ nemohla dosiahnuť. | 332 | Zjednodušenie režimov je kľúčové na úspešný prechod k elektronickému colnému prostrediu. Taktiež zníži zaťaženie colných správ a hospodárskych subjektov, ktoré už v súčasnosti musia z bezpečnostných dôvodov investovať do elektronických systémov, čo je následkom nedávnych zmien a doplnení súčasného Kódexu. | Výber nástrojov | 341 | Navrhované nástroje: Nariadenie. | 342 | Iné prostriedky by neboli vhodné z tohto (týchto) dôvodu(-ov). Z dôvodu výlučnej právomoci Spoločenstva s ohľadom na zahraničný obchod len nariadenie môže zaručiť jednotné uplatňovanie colných predpisov. | VPLYV NA ROZPOčET | 401 | Členské štáty a obchodníci budú musieť investovať do prístupných, interoperabilných systémov colného konania. | ĎALŠIE INFORMÁCIE | 510 | Zjednodušenie | 511 | Návrh ustanovuje zjednodušenie právnych predpisov, zjednodušenie administratívnych postupov pre verejné orgány (na úrovni EÚ alebo vnútroštátne), zjednodušenie administratívnych postupov pre súkromné subjekty. | 512 | Okrem jednoduchšej štruktúry a koherentnejšej terminológie s nižším počtom článkov a jednoduchšími pravidlami sa nový Kódex vyznačuje prístupom orientovaným na klienta pri využívaní všeobecne chápaných definícií činností akými sú dovoz, vývoz, pohyb, skladovanie, zošľachťovací styk alebo použitie tovaru. Tiež sa vyznačuje prístupom orientovaným na režimy zoskupením podobných režimov pri rovnakých pravidlách s nižším počtom výnimiek; niektoré režimy sa zrušia a ďalšie režimy sa zlúčia alebo pripoja, zredukovaním súčasných trinástich rozličných colne schválených režimov alebo postupov len na tri základné režimy, dovoz, vývoz a osobitné postupy s konzistentnými pravidlami najmä pre povolenia, záruky a colný dlh. Výsledkom toho viac ako dve tretiny z celkového počtu 258 článkov súčasného Kódexu bolo zmenených a doplnených, integrovaných alebo prenesených do vykonávacích ustanovení. Tento aktualizovaný Kódex, za ktorým budú nasledovať konsolidované a zjednodušené vykonávacie ustanovenia ako aj vysvetlivky a usmernenia, ďalej zabezpečí jednotný výklad a uplatňovanie colných pravidiel členskými štátmi, čo bude značným prínosom pre hospodárske subjekty. | 513 | Zlúčenie alebo pripojenie súvisiacich režimov znamená, že bude potrebných menej odborníkov a tým sa zníži požadovaná úroveň odborného vzdelávania, zníži sa úsilie pri programovaní v oblasti uplatňovania colných pravidiel a umožní sa lepšie umiestnenie ľudských zdrojov do rizikových oblastí, čím sa zvýši bezpečnosť a zníži riziko nezrovnalostí. Pre správy, ktoré sú v procese znižovania svojich pracovníkov alebo tak už učili, bude takýto prístup znamenať prínos. | 514 | Zjednodušená štruktúra a maximálny počet spoločných prvkov v rôznych postupoch budú znamenať ľahší prístup k pravidlám a menšie úsilie pri programovaní na dosiahnutie súladu s colnými pravidlami. Lepší a jednotnejší výklad a uplatňovanie colných pravidiel budú predstavovať značný prínos pre hospodárske subjekty. | 517 | Návrh je zahrnutý do pracovného a legislatívneho programu Komisie pod referenčným číslom 2004/TAXUD-015. | 520 | Zrušenie existujúcich právnych predpisov Prijatie návrhu bude viesť k zrušeniu existujúcich právnych predpisov. | 570 | Podrobné vysvetlenie návrhu HLAVA I: VŠEOBECNÉ USTANOVENIA Nový text zahŕňa programové vyhlásenie, ktoré opisuje úlohu a ciele colných správ a špecifikuje, že colné predpisy zahŕňajú Colný sadzobník, ktorý bol v predchádzajúcom Kódexe opomenutý a je potrebné ho korigovať. Zavádza sa zásada elektronických vyhlásení a elektronickej výmeny údajov medzi colnými správami pri plnom súlade s ustanoveniami o ochrane údajov spolu s právnym základom na dobrovoľnú výmenu ďalších informácií medzi hospodárskymi subjektami a colnými orgánmi. Zmenili sa pravidlá pre zástupcov tým, že sa odstránili predchádzajúce obmedzenia, pretože nie sú v súlade s elektronickým prostredím ani so zásadami jednotného trhu. Táto revízia je tiež v súlade so všeobecným prístupom, pri ktorom boli z Kódexu odstránené všetky posilnenia osobitných vnútroštátnych ustanovení okrem prípadov, keď sa vzťahujú na organizácie colných kontrol. Rozšíril sa rámec programu schváleného hospodárskeho subjektu, ktorý bol do Kódexu zavedený nariadením Rady (EHS) č. 648/2005. Ustanovenia Kódexu sú v súlade s Chartou základných práv, ktorá vyžaduje, aby mala každá osoba právo na vypočutie pred prijatím akéhokoľvek rozhodnutia, ktoré by ju negatívne ovplyvnilo, vrátane rozhodnutí týkajúcich sa náhrady po preclení a odmietnutí požiadaviek na náhradu alebo odpustenie. Spresnilo sa, že viaceré osoby môžu vyžadovať rozhodnutie a rozhodnutie sa môže na ne vzťahovať a že rozhodnutia sú platné v celom Spoločenstve, ak nie je uvedené inak, a že pravidlá vzťahujúce sa na rozhodnutia sa tiež uplatňujú tam, kde colné orgány riešia odvolanie. Návrh predpokladá, aby členský štát stanovil účinné primerané a odrádzajúce colné sankcie. S cieľom posilniť konzistentnosť na celom vnútornom trhu bude Rade a Európskemu parlamentu v neskoršej fáze navrhnutý spoločný rámec pre sankcie za porušenie colných pravidiel Spoločenstva. Zahrnutie výnimiek vzťahujúcich sa na kontroly alebo formality v tejto kapitole umožňuje zrušenie nariadenia Rady (EHS) č. 3925/91 z 19. decembra 1991. Všetky situácie, keď colné správy môžu dostať náhradu za náklady alebo účtovať poplatky, sú uvedené spolu v jednom článku namiesto viacerých článkov. Zrušili sa poplatky za poskytnutie odloženej platby. Ustanovenia vzťahujúce sa na prepočet meny boli konsolidované a zosúladené s nariadením (EHS, Euratom) č. 1182/71; podrobné pravidlá sa v súčasnosti ustanovia vo vykonávacích ustanoveniach Colného kódexu. HLAVA II: FAKTORY, NA ZÁKLADE KTORÝCH SA UPLATŇUJE DOVOZNÉ CLO ALEBO VÝVOZNÉ CLO A INÉ OPATRENIA STANOVENÉ VO VZŤAHU K OBCHODU S TOVAROM Nové ustanovenia sú zosúladené s článkom 3 Marrakéšskej dohody o pravidlách o pôvode z roku 1994. Po ukončení práce vzťahujúcej sa na medzinárodnú harmonizáciu to umožní začlenenie nových pravidiel o pôvode do vykonávacích ustanovení Colného kódexu. Okrem toho sa objasnilo, že pravidlá o nepreferenčnom pôvode sú taktiež dôležité pri uplatňovaní opatrení Spoločenstva, ktoré sa nevzťahujú na sadzby alebo obchod. Všetky pravidlá o autonómnom pôvode, ktoré sa uplatňujú v preferenčných režimoch vrátane Ceuty a Melilly, avšak okrem tých, ktoré sa uplatňujú v zámorských krajinách a na územiach uvedených v prílohe II k Zmluve o ES, budú tiež prijaté podľa postupov výboru. Články so všeobecným pokrytím otázok týkajúcich sa oceňovania sú zoskupené spolu, aby poskytovali všeobecný právny základ pre prijatie vykonávacích pravidiel, najmä keď EÚ prijíma záväzky a povinnosti v súvislosti s uplatňovaním dohody Svetovej obchodnej organizácie o colnej hodnote vrátane rozhodnutí Výboru pre colnú hodnotu Svetovej obchodnej organizácie. HLAVA III: COLNÝ DLH A ZÁRUKY Aktualizácia a zjednodušenie pravidiel vzťahujúcich sa na colný dlh vyžadujú rozsiahle zmeny týkajúce sa toho, že skutočnosť, či colný dlh vznikol alebo nie, by mala závisieť od objektívnych okolností a nie od miery nedbanlivosti príslušnej osoby. Je to v súlade s Kjótskym dohovorom, ktorý stanovuje, že clá budú vrátené, ak sa dokáže, že boli nadmerne účtované ako výsledok chyby pri ich stanovení (všeobecná príloha, kapitola 4, štandard 18). Administratívne sankcie sú vhodnejšou reakciou na porušenie colných pravidiel v prípadoch, keď sú colné orgány schopné dokázať, že colný režim bol ukončený v súlade s colnými pravidlami. V kontexte navrhnutého nového rozdelenia zodpovedností medzi pohraničné a vnútroštátne colné úrady sa navrhuje, aby colný dlh obyčajne vznikal na mieste, kde má držiteľ režimu alebo povolenia sídlo, okrem prípadov, keď držiteľ nemá sídlo na colnom území Spoločenstva alebo ak ide o porušenie a v takomto prípade sa budú uplatňovať reziduálne pravidlá tak ako v súčasnosti. Kapitola 4 všeobecnej prílohy ku Kjótskemu dohovoru necháva určenie faktorov, podmienok a časový bod určenia ciel a daní na vnútroštátne právne predpisy alebo právne predpisy Spoločenstva, takže sa nevyžaduje zachovanie súčasných komplikovaných pravidiel na určenie colného dlhu v kontexte režimov s podmienečným systémom, slobodných colných pásiem a slobodných skladov. Ustanovenia hlavy III vzťahujúce sa na „colný dlh a záruky“ ustanovujú vyvážený prístup medzi záujmami obchodu, najmä všeobecnú možnosť zníženia záruky v prípade potenciálnych dlhov a zvýšenie prípadov, v ktorých môže colný dlh zaniknúť a ochranu finančných záujmov Spoločenstva a členských štátov, ktorá sa zvýši zaniknutím pokrytia záruky poskytovanej na zabezpečenie colného dlhu. Fungovanie vnútorného trhu sa zlepší prostredníctvom harmonizácie opatrení, akými sú termíny na oznámenie výšky colného dlhu, keď úkony, ktoré viedli k výskytu dlhu dávajú príležitosť na trestné súdne konanie a pravidlá vzťahujúce sa na vyžadovanie úroku z omeškania. HLAVA IV: VSTUP TOVARU NA COLNÉ ÚZEMIE SPOLOČENSTVA Táto hlava zahŕňa do Colného kódexu zmeny vzťahujúce sa na bezpečnosť zavedené nariadením (ES) č. 648/2005 a ďalej integruje a konsoliduje tieto zmeny berúc do úvahy všeobecné zavedenie elektronických vyhlásení, elektronickej výmeny údajov medzi colnými orgánmi, najmä kontrolný systém dovozu a vytvorenie spoločných portálov a jednotného okna. Bezpečnostná štrbina, ktorú predstavovalo oslobodenie slobodných colných pásiem od colného dohľadu bola odstránená; slobodné colné pásma sú colným režimom a podliehajú colným kontrolám pri vstupe a vo vzťahu k evidencii. Pravidlá vzťahujúce sa na predloženie tovaru boli znovu navrhnuté, aby sa objasnili povinnosti a osoba(-y) zodpovedná(-é) za oznámenie colniciam o príchode tovaru a jeho sprístupnenie na kontrolu. Termíny na pridelenie tovaru colnému režimu sú odstránené, pretože samotné dočasné uskladnenie bude predstavovať osobitný režim. HLAVA V: VŠEOBECNÉ PRAVIDLÁ COLNÉHO ŠTATÚTU A COLNÉHO REŽIMU Výrazné zmeny sa týkajú elektronického vyhlásenia, ktoré predstavuje bežnú formu colného vyhlásenia a zosúladenia predchádzajúcich variantov zjednodušených deklaračných postupov vrátane miestneho colného konania. Základné zásady na predpoklad štatútu tovaru Spoločenstva a jeho stratu boli do Kódexu presunuté z vykonávacích ustanovení Colného kódexu. Podrobné pravidlá budú naďalej ustanovené vo vykonávacích ustanoveniach Colného kódexu. Elektronické vyhlásenia budú pravidlom až na určité výnimky, napr. karnety TIR alebo ATA, kde sa vyžadujú colné vyhlásenia. Keďže sa objasnilo, že v budúcnosti budú slobodné colné pásma colným režimom, zachová sa v súčasnosti platné upustenie od povinnosti podať colné vyhlásenie. Tam, kde je to povolené, môže prístup do elektronického systému deklaranta nahradiť doručenie elektronického vyhlásenia. Sprievodné doklady je taktiež možné podávať v elektronickej podobe, nie je potrebné, aby doklady „sprevádzali“ vyhlásenie za predpokladu, že sú „k dispozícii pre colné orgány“. V súlade so zásadami Kjótskeho dohovoru stanovuje nový Colný kódex podávanie, registráciu a kontrolu colného vyhlásenia pred príchodom tovaru a odlíšenie miesta, kde sa vyhlásenie podáva od miesta, kde sa tovar fyzicky nachádza. Taktiež existuje ustanovenie na prepustenie tovaru na mieste, ktoré sa odlišuje od miesta, kde bolo colné vyhlásenie prijaté, čo spolu so zlúčením predchádzajúceho zjednodušeného colného vyhlásenia a miestneho colného konania ustanovuje implementáciu „centralizovaného colného konania". Podľa tohto systému môže schválený hospodársky subjekt podať predbežné colné vyhlásenie a/alebo colné vyhlásenie v elektronickej forme z jeho priestorov bez ohľadu na členský štát, do ktorého tovar vstupuje, alebo z ktorého opúšťa územie Spoločenstva, a tým sa umožňuje, aby spoločnosti uskutočňovali všetky aktivity vzťahujúce sa na EÚ s jedným colným úradom. HLAVA VI: PREPUSTENIE DO REŽIMU VOĽNÝ OBEH A OSLOBODENIE OD DOVOZNÉHO CLA Pretože prepustenie do režimu voľný obeh predstavuje jeden z najdôležitejších colných režimov, je vhodné mu venovať samostatnú kapitolu aj napriek stručnosti. Táto hlava sa taktiež zaoberá tovarom prepusteným do režimu voľný obeh za osobitných okolností, okrem tovaru umiestneného podľa ustanovení vzťahujúcich sa na konečné použitie zahrnutých v hlave VII (osobitné režimy) a zahŕňa právny základ pre ustanovenia predchádzajúceho nariadenia Rady (EHS) č. 918/83, ustanovujúce systém Spoločenstva pre oslobodenie od cla, ktoré majú byť ustanovené vo vykonávacích ustanoveniach Colného kódexu. Tento prístup je transparentnejší než zavádzanie ustanovení v samostatnom nariadení Rady alebo Parlamentu. HLAVA VII: OSOBITNÉ REŽIMY Predchádzajúce režimy s podmienečným systémom sú zoskupené spolu a zosúladené s ďalšími podobnými colne schválenými režimami a použitiami v rámci štyroch osobitných režimov: tranzit (vonkajší tranzit, vnútorný tranzit); skladovanie (dočasné uskladnenie, colné uskladňovanie, slobodné colné pásma); osobitné použitie (dočasné použitie, konečné použitie) a zošľachťovací styk (aktívny zošľachťovací styk a pasívny zošľachťovací styk). Uvedené zosúladenie umožnilo zlúčiť systém oslobodenia pre aktívny zošľachťovací styk so spracovaním pod colným dohľadom a upustiť od systému vrátenia pre aktívny zošľachťovací styk na základe skutočnosti, že zámer spätného vývozu už nie je potrebný. Spoločné pravidlá budú upravovať všetky osobitné režimy, akými sú tie, ktoré sa vzťahujú na záruky, uplatňovanie a povolenie, použitie náhradného tovaru s osobitnými pravidlami pre individuálny režim udržiavaný len v prípadoch, keď existujú náležite odôvodnené hospodárske dôvody. Vysvetlenia boli vložené s ohľadom na oslobodenie od DPH pri dovoze a od spotrebnej dane, ako ustanovuje článok 7 ods. 3 a článok 10 ods. 3 Šiestej smernice o DPH a článok 5 ods. 2 smernice 92/12/EHS. Osobitné pravidlá pre poľnohospodárske výrobky sú ustanovené v právnych predpisoch v oblasti poľnohospodárstva, nie vo vykonávacích ustanoveniach Colného kódexu a odkazy na tieto osobitné pravidlá už nie sú potrebné, pretože sú priamo uplatniteľné. HLAVA VIII: VÝSTUP TOVARU Z COLNÉHO ÚZEMIA SPOLOČENSTVA Ďalšia zmena a doplnenie boli realizované k požiadavkám vzťahujúcim sa na vyhlásenia pred vývozom zavedeným podľa nariadenia č. 648/2005, zohľadňujúc všeobecné zavedenie elektronických vyhlásení, elektronickej výmeny údajov medzi colnými orgánmi, najmä Systém kontroly exportu a vytvorenie spoločných portálov/jednotných okien. Osobitné ustanovenie je určené pre spätný vývoz tovaru, ktorý nie je tovarom Spoločenstva, určeného na opustenie colného územia Spoločenstva, hoci bude podliehať tým istým pravidlám ako pre vývoz tovaru Spoločenstva, okrem skutočnosti, že sa namiesto colného vyhlásenia bude vyžadovať oznámenie o spätnom vývoze. Predbežné colné vyhlásenia sa budú vyžadovať len v prípade, keď sa nevyžadujú ani colné vyhlásenia ani oznámenia pre spätný vývoz, napr. pre prekládky a spätný vývoz zo slobodných colných pásiem a z dočasného uskladnenia v prístavoch/na letiskách atď. Táto hlava tiež zahŕňa ustanovenia pre vývoz a oslobodenie od vývozných ciel v osobitných prípadoch, ktoré by, podobne ako dovozné clá, mali byť určené v súlade s postupom výboru a nie samostatným nariadením. Ustanovenia vzťahujúce sa na pasívny zošľachťovací styk sú teraz zahrnuté v hlave VII. Nový článok zahŕňa niektoré prípady dočasného vývozu (najmä v systéme karnetu ATA), ktorými sa zaoberajú vykonávacie ustanovenia Colného kódexu ale bez formálnej základne v súčasnom Kódexe. HLAVA IX: ZÁVEREČNÉ USTANOVENIA Postup výboru (poradný výbor) sa rozšíril na prijatie vysvetliviek a usmernení, na základe ktorých sa vnútroštátne inštrukcie vysvetľujúce colné pravidilá Spoločenstva stanú nepotrebné. S cieľom optimalizovať efektívnosť Výboru pre colný kódex v prípadoch, keď sa vykonávacie ustanovenia majú prijímať, tento regulačný výbor sa transformoval na riadiaci výbor a obdobie nevyhnutné na prijatie vykonávacích ustanovení Colného kódexu Radou sa skrátilo z troch mesiacov na jeden mesiac. Uvedené zrušené nariadenia sú začlenené do Colného kódexu. Pri stanovení dňa začatia uplatňovania nového Colného kódexu Spoločenstva je potrebné zohľadniť potrebu zmenenia a doplnenia súčasných vykonávacích ustanovení Colného kódexu. Bude to vyžadovať približne jeden rok od obdobia, keď bude deň záverečnej verzie nového Colného kódexu možné bezpečne určiť. Len v tomto čase je možné definitívne určiť deň začatia uplatňovania. | 1. OBSAH ÚVODNÉ USTANOVENIA HLAVA I:VŠEOBECNÉ USTANOVENIA 24 Kapitola 1: ROZSAH COLNÝCH PREDPISOV, ÚLOHA CIEL A DEFINÍCIE 24 Kapitola 2: PRÁVA A POVINNOSTI OSÔB VZHĽADOM NA COLNÉ PREDPISY 29 Oddiel 1: Poskytovanie informácií 29 Oddiel 2: Colné zastúpenie 32 Oddiel 3: Schválený hospodársky subjekt 33 Oddiel 4: Rozhodnutie týkajúce sa uplatňovania colných predpisov 34 Oddiel 5: Colné sankcie 38 Oddiel 6: Odvolania 38 Oddiel 7: Kontrola tovaru 39 Oddiel 8: Uchovávanie dokumentov a iných informácií poplatky a náklady 41 Kapitola 3: MENOVÁ KONVERZIA, LEHOTY A ZJEDNODUŠENÝ POSTUP 42 HLAVA II: PODKLADY PRE ZAVEDENIE DOVOZNÝCH A VÝVOZNÝCH CIEL A INÝCH OPATRENÍ VZHĽADOM NA OBCHOD S TOVAROM 44 Kapitola 1 : SPOLOČNÝ COLNÝ SADZOBNÍK A COLNÉ ZATRIEDENIE TOVARU 44 Kapitola 2 : PÔVOD TOVARU 45 Oddiel 1: Nepreferenčný pôvod 45 Oddiel 2: Preferenčný pôvod 47 Kapitola 3: COLNÁ HODNOTA TOVARU 47 ČASŤ III: COLNÝ DLH A ZÁRUKY 51 Kapitola 1: VZNIK COLNÉHO DLHU 51 Oddiel 1: Všeobecné ustanovenia 51 Oddiel 2: Colný dlh pri dovoze 51 Oddiel 3: Colný dlh pri vývoze 54 Oddiel 4: Ustanovenia spoločné pre colné dlhy vzniknuté pri dovoze a vývoze 55 Kapitola 2: ZÁRUKA ZA MOŽNÝ ALEBO EXISTUJÚCI COLNÝ DLH 58 Kapitola 3 : VYMÁHANIE CLA A PLATBA CLA, VRÁTENIE A ODPUSTENIE CLA 62 Oddiel 1: Určenie, oznámenie dlžníkovi a zápis sumy cla do účtovnej evidencie 62 Oddiel 2: Lehoty a postupy pri platbe cla 64 Oddiel 3: Vrátenie a odpustenie cla 68 Kapitola 4: ZÁNIK COLNÉHO DLHU 71 HLAVA IV: VSTUP TOVARU NA COLNÉ ÚZEMIE SPOLOČENSTVA 73 Kapitola 1: TOVAR PREPRAVENÝ NA COLNÉ ÚZEMIE SPOLOČENSTVA 73 Kapitola 2: VSTUP TOVARU 75 Oddiel 1: Vstup tovaru na colné územie Spoločenstva 75 Oddiel 2: Predloženie, vyloženie a prehliadka tovaru 77 Oddiel 3: Formality po predložení 78 Oddiel 4: Tovar prepravovaný v tranzitnom režime 79 HLAVA V: VŠEOBECNÉ PRAVIDLÁ COLNÉHO ŠTATÚTU A COLNÉHO REŽIMU 80 Kapitola 1: ŠTATÚT TOVARU 80 Kapitola 2: COLNÉ VYHLÁSENIE 81 Oddiel 1: Všeobecné ustanovenia 81 Oddiel 2: Štandardné colné vyhlásenia 82 Oddiel 3: Overovanie 84 Oddiel 4: Prepustenie 86 Kapitola 3: ZJEDNODUŠENÉ POSTUPY TÝKAJÚCE SA COLNÝCH VYHLÁSENÍ 87 Oddiel 1: Zjednodušené colné vyhlásenia 87 Oddiel 2: Ďalšie zjednodušené postupy 89 Kapitola 4: NAKLADANIE S TOVAROM 89 HLAVA VI: PREPUSTENIE DO VOĽNÉHO OBEHU A OSLOBODENIE OD DOVOZNÉHO CLA 91 Kapitola 1: PREPUSTENIE DO VOĽNÉHO OBEHU 91 Kapitola 2: OSLOBODENIE OD DOVOZNÉHO CLA 91 Oddiel 1: Vrátený tovar 91 Oddiel 2: Výrobky rybolovu a iné produkty získané z mora 93 Oddiel 3: Zvláštne okolnosti 93 HLAVA VII: OSOBITNÉ COLNÉ REŽIMY 94 Kapitola 1: VŠEOBECNÉ USTANOVENIA 94 Kapitola 2: TRANZIT 98 Oddiel 1: Vonkajší a vnútorný tranzit 98 Oddiel 2: Tranzit Spoločenstva 100 Kapitola 3: SKLADOVANIE 101 Oddiel 1: Spoločné ustanovenia 101 Oddiel 2: Dočasné uskladnenie 101 Oddiel 3: Colné uskladňovanie 103 Oddiel 4: Slobodné colné pásma 104 Kapitola 4: OSOBITNÉ POUŽITIE 107 Oddiel 1: Dočasné použitie 107 Oddiel 2: Konečné použitie 109 Kapitola 5: SPRACOVANIE 110 Oddiel 1: Všeobecné ustanovenia 110 Oddiel 2: Aktívny zošľachťovací styk 110 Oddiel 3: Pasívny zošľachťovací styk 112 HLAVA VIII: VÝSTUP TOVARU Z COLNÉHO ÚZEMIA SPOLOČENSTVA 115 Kapitola 1: TOVAR OPÚŠŤAJÚCI COLNÉ ÚZEMIE 115 Kapitola 2: VÝVOZ 117 Kapitola 3: OSLOBODENIE OD CLA 119 HLAVA IX: VÝBOR PRE COLNÝ KÓDEX A ZÁVEREČNÉ USTANOVENIA 120 Kapitola 1: VÝBOR PRE COLNÝ KÓDEX 120 Kapitola 2: ZÁVEREČNÉ USTANOVENIA 121 PRÍLOHA: 123 Korelačná tabuľka č. 1: Nové nariadenie > Nariadenie (EHS) 2913/92 123 Korelačná tabuľka č. 2: Predchádzajúce nariadenie > Nové nariadenie (EHS) 2913/92 126 Korelačná tabuľka č. 3: Zrušené nariadenie > Nové nariadenie 128 2005/0246 (COD) Implementovať lisabonský program SpoločenstvaNávrh NARIADENIE (ES) č. […] EURÓPSKEHO PARLAMENTU A RADY ktorým sa stanovuje Colný kódex Spoločenstva (modernizovaný Colný kódex) EURÓPSKY PARLAMENT A RADA EURÓPSKEJ ÚNIE, so zreteľom na Zmluvu o založení Európskeho spoločenstva, a najmä na jej články 26, 95, 133 a 135, so zreteľom na protokol 2 Aktu o pristúpení Španielska a Portugalska týkajúci sa Kanárskych ostrovov a Ceuty a Melilly, a najmä na jeho článok 9 ods. 1, so zreteľom na návrh Komisie[1], so zreteľom na stanovisko Európskeho hospodárskeho a sociálneho výboru[2], konajúc v súlade s postupom stanoveným v článku 251 Zmluvy[3], keďže: (1) Spoločenstvo je založené na colnej únii. V záujme hospodárskych subjektov ako aj colných orgánov v Spoločenstve je vhodné zhromaždiť súčasné colné predpisy do Colného kódexu Spoločenstva (ďalej len „kódex“). Vychádzajúc z konceptu vnútorného trhu by mal kódex obsahovať všeobecné pravidlá a postupy zabezpečujúce implementáciu colných a iných opatrení spoločných politík, ktoré sa zaviedli na úrovni Spoločenstva v súvislosti s obchodom s tovarom medzi Spoločenstvom a krajinami alebo územiami mimo colného územia Spoločenstva, vzhľadom na požiadavky týchto spoločných politík. To Pritom by nemali byť dotknuté osobitné ustanovenia stanovené v iných oblastiach, ktoré môžu existovať alebo môžu byť zavedené v kontexte, inter alia , právnych predpisov týkajúcich sa poľnohospodárstva, životného prostredia, spoločnej obchodnej politiky, štatistiky alebo vlastných zdrojov. Colné predpisy by mali byť lepšie priradené k ustanoveniam, ktoré sa týkajú výberu, oslobodenia alebo vrátenia dane z pridanej hodnoty (DPH) a spotrebných daní bez zmeny rozsahu platných daňových predpisov. (2) V súlade s oznámením Komisie týkajúcim sa ochrany finančných záujmov Spoločenstva a akčným plánom na roky 2004 –2005[4], je vhodné prispôsobiť právny rámec na ochranu finančných záujmov Spoločenstva. (3) Nariadenie Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva[5], bol založený na zjednotení colných režimov uplatňovaných samostatne v členských štátoch počas osemdesiatych rokov. Toto nariadenie sa od jeho zavedenia opakovane a podstatne zmenilo a doplnilo s cieľom riešiť osobitné problémy, ako je ochrana dobrej viery alebo zohľadnenie bezpečnostných požiadaviek. Ďalšie zmeny a doplnenia kódexu sú nevyhnutné ako dôsledok významných legislatívnych zmien, ktoré sa uskutočnili za posledné roky na úrovni Spoločenstva aj na medzinárodnej úrovni, akými sú uplynutie platnosti Zmluvy o založení Európskeho spoločenstva pre uhlie a oceľ a vstup do platnosti Aktu o pristúpení z 1. mája 2004, ako aj zmena a doplnenie Medzinárodného dohovoru o zjednodušení a zosúladení colných režimov (ďalej len „Kjótsky dohovor“), ku ktorému bolo pristúpenie Spoločenstva schválené rozhodnutím Rady 2003/231/ES[6]. Prišiel čas zmodernizovať colné režimy a zohľadniť fakt, že elektronické vyhlásenia a spracovanie sú pravidlom a vyhlásenia a spracovanie v papierovej forme sú výnimkou. Vzhľadom na všetky tieto dôvody je ďalšia zmena a doplnenie súčasného kódexu nedostatočné a je potrebné jeho kompletné prepracovanie. (4) Uľahčenie legitímneho obchodu a boj proti podvodom si vyžaduje jednoduché, rýchle a štandardné colné režimy a procesy. V súlade s oznámením Komisie o jednoduchom a bezpapierovom prostredí pre clá a obchod[7] je preto vhodné zjednodušiť colné predpisy, aby sa umožnilo používanie moderných nástrojov a technológie, ďalej podporilo jednotné uplatňovanie colných predpisov a takto prispelo k zabezpečeniu základu pre účinné a jednoduché colné režimy. S cieľom zvýšiť konkurencieschopnosť podnikov by sa mali colné režimy zlúčiť alebo pripojiť a určitý počet colných režimov obmedziť na tie, ktoré sú hospodársky oprávnené. (5) Dokončením vnútorného trhu, znížením prekážok v medzinárodnom obchode a investovaním a posilnenou potrebou zabezpečiť bezpečnosť a ochranu na vonkajších hraniciach Spoločenstva sa zmenila úloha ciel tým, že sa stali hlavnou časťou procesu globalizácie a v monitorovaní a riadení medzinárodného obchodu katalyzátorom konkurencieschopnosti krajín a spoločností. Colné predpisy by preto mali odrážať novú ekonomickú realitu a novú úlohu a poslanie ciel. (6) Používanie informačnej a komunikačnej technológie (ďalej len „IT“) je kľúčovým prvkom pri zabezpečovaní uľahčenia obchodu a súčasne účinnosti colných kontrol a tak znižuje náklady podniku a riziko pre spoločnosť. Je preto potrebné zaviesť právnu zásadu, že všetky colné a obchodné transakcie sa musia elektronicky riadiť, a že IT systémy pre colné operácie ponúkajú hospodárskym subjektom v každom členskom štáte rovnaké možnosti. (7) V záujme uľahčovania podnikateľskej činnosti a zároveň počas poskytovania vhodných úrovní kontroly tovaru privezeného do alebo vyvezeného z colného územia Spoločenstva, je vhodné, aby informácie, ktoré poskytli hospodárske subjekty zohľadňujúc príslušné ustanovenia týkajúce sa ochrany údajov, boli spoločné pre colné orgány a iné orgány, ktoré sa zúčastňujú tejto kontroly, ako polícia, hraničná stráž, veterinárne a environmentálne orgány tak, aby hospodársky subjekt musel poskytnúť informáciu iba raz („jednotné okno“), a aby tieto orgány kontrolovali tovar v rovnakom čase a na rovnakom mieste („spoločné miesto kontroly“). (8) V záujme uľahčovania podnikateľskej činnosti by hospodárske subjekty mali mať právo vymenovať zástupcu pre ich konania s colnými orgánmi. (9) Vyhovujúce a dôveryhodné hospodárske subjekty by mali, ako „schválené hospodárske subjekty“, byť schopné maximálne využívať rozšírené používanie zjednodušených postupov, a zohľadňujúc aspekty bezpečnosti a ochrany mať úžitok zo zjednodušených colných kontrol. (10) Všetky rozhodnutia, t.j. oficiálne akty colných úradov, ktoré sa týkajú colných predpisov a majú právny účinok na jednu alebo viac osôb, vrátane záväzných informácií vydaných týmito orgánmi, by sa mali vzťahovať na tie isté pravidlá. Všetky takéto rozhodnutia by mali byť platné v celom Spoločenstve a malo by byť možné ich vyhlásiť za neplatné, zmeniť a doplniť okrem prípadov, v ktorých nebolo stanovené inak alebo zrušiť, ak nie sú v súlade s colnými predpismi alebo ich výkladom. (11) Okrem práva odvolať sa proti akémukoľvek rozhodnutiu, ktoré urobili colné orgány, je v súlade s Chartou základných práv potrebné poskytnúť každej osobe právo byť vypočutý predtým, ako sa urobí akékoľvek rozhodnutie, ktoré by ju negatívne ovplyvnilo. Takéto ustanovenie v kódexe by sa mohlo uplatňovať aj v prípadoch dodatočného vyrovnania a rozhodnutí o vrátení alebo odpustení pohľadávok. (12) Zmodernizovanie colných režimov v rámci požiadaviek elektronického prostredia si vyžaduje deľbu zodpovedností medzi colnými orgánmi rôznych členských štátov. Je potrebné zabezpečiť vhodnú úroveň efektívnych, primeraných a odradzujúcich sankcií v rámci vnútorného trhu s cieľom zabrániť akýmkoľvek vážnym porušeniam colných pravidiel a tým znížiť riziko podvodu, hrozieb pre bezpečnosť a ochranu Spoločenstva a zabezpečiť finančné záujmy Spoločenstva. To je možné dosiahnuť prostredníctvom spoločného rámca Spoločenstva, ktorým sa udeľuje právomoc udeliť sankcie a vymedziť tieto sankcie v úplnom súlade s Chartou základných práv. (13) Aby sa zaručila rovnováha medzi potrebou colných orgánov zabezpečiť správne uplatňovanie colných predpisov na jednej strane a právom hospodárskych subjektov na spravodlivé zaobchádzanie na strane druhej, mali by byť colným orgánom udelené rozsiahle kontrolné právomoci a hospodárskym subjektom právo odvolať sa. (14) Aby sa znížil výskyt rizika pre Spoločenstvo, jeho občanov a obchodných partnerov, malo by byť harmonizované uplatňovanie colných kontrol členskými štátmi založené na spoločnom rámci riadenia rizika a elektronickom systéme pre jeho vykonávanie. Zriadenie rámca riadenia rizika spoločného pre všetky členské štáty by im nemalo brániť v kontrolovaní tovaru náhodnými kontrolami. (15) Je potrebné určiť faktory, na základe ktorých sa uplatňujú dovozné a vývozné clá a iné opatrenia vzhľadom na obchod s tovarom. Ak si tak vyžadujú potreby obchodu, je takisto vhodné stanoviť jasné ustanovenia pre vydávanie dôkazov o pôvode v Spoločenstve. (16) Čo sa týka pravidiel o preferenčnom pôvode, je vhodné s cieľom urýchliť proces rozhodovania v rámci Spoločenstva, udeliť Komisii právomoci na prijatie týchto pravidiel v prípade tovaru, ktorý využíva preferenčné opatrenia uplatniteľné v obchode medzi colným územím Spoločenstva a Ceutou a Melillou. (17) Aby sa vyhlo problémom s určovaním právneho základu, na základe ktorého vznikol colný dlh, je vhodné zoskupiť všetky prípady výskytu colného dlhu pri dovoze, ktoré vznikli inak ako predložením colného vyhlásenia o prepustenie do voľného obehu alebo o dočasnom použití s čiastočným oslobodením. To isté by sa malo uplatniť v prípade výskytu colného dlhu pri vývoze. (18) Odkedy nová úloha colných orgánov zahŕňa deľbu právomocí a spoluprácu medzi vnútrozemskými a pohraničnými colnými úradmi, by colný dlh vo väčšine prípadov mal vznikať na mieste, kde má dlžník sídlo, keďže colný úrad zodpovedný za toto miesto môže najlepšie dohliadať na činnosti príslušnej osoby. (19) Okrem toho je vhodné v súlade s Kjótskym dohovorom znížiť počet prípadov, v ktorých sa vyžaduje administratívna spolupráca medzi členskými štátmi, aby sa určilo miesto, kde vznikol colný dlh a aby sa clá vymohli. (20) Pravidlá pre osobitné colné režimy by mali umožniť využívanie jedinej záruky pre všetky kategórie osobitných režimov a pre také záruky, ktoré majú byť komplexné a zahŕňať niekoľko transakcií. (21) Aby sa zabezpečila lepšia ochrana finančných záujmov Spoločenstva a členských štátov, mala by záruka zahŕňať všetok tovar, ktorý nebol deklarovaný alebo bol nesprávne deklarovaný v zásielke alebo vo vyhlásení, na ktoré bolo vystavené. Z rovnakého dôvodu by záruka ručiteľa mala takisto zahŕňať sumy ciel, ktorých platba nasleduje po kontrolách po prepustení. (22) Aby sa zaručili finančné záujmy Spoločenstva a členských štátov a aby sa zamedzilo podvodným postupom, odporúčajú sa postupy, ktoré zahŕňajú postupné opatrenia na uplatňovanie komplexnej záruky. Ak existuje zvýšené riziko podvodu, malo by byť možné dočasne zakázať uplatňovanie komplexnej záruky s ohľadom na osobitnú situáciu hospodárskych subjektov. (23) V prípadoch, v ktorých vznikol colný dlh nedodržaním colných predpisov, je vhodné zohľadniť dobrú vieru príslušnej osoby a znížiť tak následky vzniknuté nedbalosťou dlžníka. (24) Je potrebné stanoviť zásadu určovania štatútu tovaru Spoločenstva, okolnosti týkajúce sa straty takéhoto štatútu a vytvoriť základ pre určovanie, kedy tento štatút ostáva nezmenený v prípadoch, v ktorých tovar dočasne opúšťa colné územie Spoločenstva. (25) Keď hospodársky subjekt vopred poskytol potrebné informácie na kontroly rizika pre vstup tovaru, je vhodné zabezpečiť, aby rýchle prepustenie tovaru bolo vtedy pravidlom. Kontroly fiškálnej a obchodnej politiky by mal primárne vykonávať colný úrad zodpovedný za priestory hospodárskeho subjektu. (26) Pravidlá pre colné vyhlásenia by sa mali zmodernizovať a zefektívniť, vyžadovať by sa malo najmä, aby boli colné vyhlásenia podávané spravidla elektronicky a aby sa zabezpečil iba jeden druh zjednodušeného colného vyhlásenia. (27) Odkedy sa v Kjótskom dohovore podporuje podávanie, registrácia a kontrola colného vyhlásenia pred príchodom tovaru, a okrem toho odlíšenie miesta, kde sa vyhlásenie podáva od miesta, na ktorom sa tovar fyzicky nachádza, odporúča sa umožniť centralizované colné konanie na mieste, kde má hospodársky subjekt sídlo. Centralizované konanie by malo zahŕňať možnosť použitia zjednodušených colných vyhlásení, odkladu dátumu podania kompletného colného vyhlásenia a potrebných dokumentov, pravidelného colného vyhlásenia a odloženej platby. (28) Aby sa prispelo k zabezpečeniu neutrálnych podmienok pre hospodársku súťaž v celom Spoločenstve, ktoré si predtým vyžadovali vnútroštátnu úpravu, je vhodné stanoviť na úrovni Spoločenstva pravidlá upravujúce zničenie alebo likvidáciu tovaru colnými orgánmi iným spôsobom. (29) S cieľom zjednodušiť subjektu možnosť výberu správneho postupu, vyhnúť sa chybám a znížiť počet vyrovnaní po prepustení a vrátení, sa odporúča vytvoriť spoločné a jednoduché pravidlá pre osobitné colné režimy (preprava, skladovanie, osobitné použitie a výroba) doplnené o malý súbor pravidiel pre každú kategóriu osobitného režimu. (30) Udeľovanie povolení pre niekoľko osobitných colných režimov s jedinou zárukou a jediným dohliadajúcim colným úradom by sa malo uľahčiť, a v týchto prípadoch by mali existovať jednoduché pravidlá týkajúce sa vzniku colného dlhu. Základným princípom by malo byť, že tovar umiestnený do osobitného colného režimu alebo výrobky z neho vyrobené sa hodnotia v čase vzniku colného dlhu. V ekonomicky opodstatnených prípadoch by však malo byť možné, hodnotiť tovar v čase, keď bol umiestnený do osobitného colného režimu. Rovnaké zásady by sa mali uplatňovať pri bežných spôsoboch zaobchádzania s tovarom. (31) Vzhľadom na zvýšené bezpečnostné opatrenia, zavedené do kódexu podľa nariadenia (ES) č. 648/2005, by sa umiestnenie tovaru do slobodných colných pásiem malo stať colným režimom a tovar by mal podliehať colným kontrolám pri vstupe a s ohľadom na záznamy. (32) Pre tovar umiestnený do režimu na osobitné použitie, by sa mal zriadiť základný právny rámec týkajúci sa oslobodenia od spotrebnej dane, ako je uvedené v smernici Rady 92/12/EHS o všeobecných systémoch pre výrobky podliehajúce spotrebnej dani a o vlastníctve, pohybe a monitorovaní takýchto výrobkov z 25. februára 1992[8], DPH pri dovoze uvedenej v článku 7 ods. 3 a v článku 10 ods. 3 smernice Rady 77/388/EHS o zosúladení právnych predpisov členských štátov týkajúcich sa daní z obratu - spoločný systém dane z pridanej hodnoty: jednotný základ jej stanovenia zo 17. mája 1977[9] a opatrení obchodnej politiky. (33) Vzhľadom na to, že zámer spätného vývozu viac nie je nevyhnutný, mal by sa colný režim oslobodenia pre aktívny zošľachťovací styk spojiť s prepracovaním pod colným dohľadom a režim vrátenia cla pre pasívny zošľachťovací styk by sa mal skončiť. Tento jeden colný režim aktívny zošľachťovací styk by mal zahŕňať aj zničenie okrem prípadov, v ktorých sa zničenie vykonáva colnými orgánmi alebo pod ich dohľadom. (34) Bezpečnostné opatrenia týkajúce sa tovaru Spoločenstva vyvezeného z colného územia Spoločenstva by sa mali rovnako uplatňovať na spätne vyvezený tovar bez štatútu Spoločenstva. Rovnaké základné pravidlá by sa mali uplatňovať na všetky druhy tovaru s možnosťou výnimiek, ak je to potrebné, ako napríklad pre tovar, ktorý sa cez colné územie Spoločenstva iba preváža. (35) S cieľom zabezpečiť účinný rozhodovací proces a jednotnosť je vhodné zjednodušiť mechanizmy na prijatie vykonávacích opatrení, vysvetliviek, usmernení a rozhodnutí Komisie, ktorými sa vyžaduje zrušenie rozhodnutia prijatého colnými orgánmi, ako aj na prípravu spoločnej pozície vo výboroch, pracovných skupinách a grémiách, ktoré sa zaviedli v rámci medzinárodných dohôd týkajúcich sa colných predpisov. Na prijatie vykonávacích opatrení je najvhodnejší riadiaci postup a na prijatie usmernení a vysvetliviek je najvhodnejší konzultatívny postup. (36) Opatrenia nevyhnutné na implementáciu tohto nariadenia by sa mali prijať v súlade s rozhodnutím Rady 1999/468/ES z 28. januára 1999, ktorým sa stanovuje postup na uplatňovanie vykonávacích právomocí udelených Komisii[10]. (37) Je vhodné posilniť prijatie vykonávacích opatrení, najmä ak Spoločenstvo prijíma záväzky a povinnosti týkajúce sa medzinárodných dohôd, ktoré si vyžadujú úpravu ustanovení kódexu. (38) S cieľom zjednodušiť a racionalizovať colné predpisy sa v záujme transparentnosti do kódexu začlenilo niekoľko ustanovení, ktoré sú v súčasnosti obsiahnuté v autonómnych aktoch Spoločenstva. Preto by sa mali tieto nariadenia spolu s nariadením (EHS) č. 2913/92 zrušiť: - Nariadenie Rady (EHS) č. 918/83 z 28. marca 1983 ustanovujúce systém Spoločenstva pre oslobodenie od cla[11], - Nariadenie Rady (EHS) č. 3925/91 z 19. decembra 1991 o zrušení kontrol a formalít týkajúcich sa príručnej a podanej batožiny u osôb, ktoré uskutočňujú lety a námorné cesty vnútri Spoločenstva[12], - Nariadenie Rady (ES) č. 82/2001 z 5. decembra 2000 o definícii pojmu „výrobky s pôvodom“ a metód administratívnej spolupráce pri obchodovaní medzi colným územím Spoločenstva a Ceutou a Melillou[13], - Nariadenie Rady (ES) č. 1207/2001 z 11. júna 2001 o postupoch pre umožnenie vydávania sprievodných osvedčení EUR.1 na prípravu fakturačných vyhlásení a formulárov EUR.2 a na vydávanie niektorých schválených vývozných povolení podľa doložiek upravujúcich preferenčné obchodovanie medzi Európskym spoločenstvom a niektorými krajinami[14]. (39) V súlade s princípom proporcionality je potrebné a vhodné stanoviť pre účinné fungovanie colnej únie ako centrálneho piliera vnútorného trhu pravidlá a postupy, ktoré je možné uplatniť na tovar privezený dovnútra alebo vyvezený z colného územia Spoločenstva. Toto nariadenie nepresahuje rámec nevyhnutný na dosiahnutie týchto cieľov sledovaných v súlade s tretím odsekom článku 5 Zmluvy, PRIJALI TOTO NARIADENIE: HLAVA I VŠEOBECNÉ USTANOVENIA KAPITOLA 1 ROZSAH COLNÝCH PREDPISOV, ÚLOHA CIEL A DEFINÍCIE Článok 1 Predmet a rozsah Týmto nariadením sa zavádza Colný sadzobník Spoločenstva, ďalej len „kódex“, ktorým sa stanovujú všeobecné pravidlá a postupy, ktoré sú uplatniteľné na tovar privezený dovnútra alebo vyvezený z colného územia Spoločenstva. Kódex sa uplatňuje jednotne na celom colnom území Spoločenstva bez toho, aby boli dotknuté právne predpisy v iných oblastiach týkajúcich sa takéhoto obchodu. Článok 2 Úloha colných orgánov Colné orgány sú zodpovedné za chod medzinárodného obchodu na vonkajších hraniciach Spoločenstva, čím prispievajú k otvoreniu obchodu, implementácii vonkajších aspektov vnútorného trhu a spoločných politík Spoločenstva so zameraním na obchod ako aj k celkovej bezpečnosti dodávateľského reťazca. Tieto úlohy zahŕňajú: a) ochranu finančných záujmov Spoločenstva a jeho členských štátov; (b) ochranu Spoločenstva pred nečestným a nelegálnym obchodom a súbežnú podporu legitímnej obchodnej činnosti; (c) zaistenie bezpečnosti a ochrany občanov a prostredia, ak je to vhodné v úzkej spolupráci s inými orgánmi; (d) uľahčenie medzinárodného obchodu. Článok 3 Colné územie 1. Colné územie Spoločenstva zahŕňa tieto územia, vrátane ich teritoriálnych vôd, vnútrozemských vôd a vzdušného priestoru: - územie Belgického kráľovstva; - územie Českej republiky, - územie Dánskeho kráľovstva, okrem Faerských ostrovov a Grónska; - územie Spolkovej republiky Nemecko, okrem ostrova Helgoland a územia Buesingenu (Zmluva z 23. novembra 1964 medzi Spolkovou republikou Nemecko a Švajčiarskou konfederáciou); - územie Fínskej republiky; - územie Helénskej republiky; - územie Španielskeho kráľovstva, okrem Ceuty a Melilly; - územie Francúzskej republiky, okrem Novej Kaledónie, Mayotte, Saint-Pierre a Miquelon, Wallisových ostrovov a ostrova Futuna a Francúzskej Polynézie; - územie Írska; - územie Talianskej republiky, okrem obcí Livigno a Campione d´Italia a pobrežných vôd jazera Lugano nachádzajúcich sa medzi brehom a politickou hranicou územia medzi Ponte Tresa a Porto Ceresio; - územie Cyperskej republiky, v súlade s ustanoveniami Aktu o pristúpení; - územie Lotyšskej republiky; - územie Litovskej republiky; - územie Luxemburského veľkovojvodstva; - územie Maďarskej republiky; - územie Maltskej republiky; - územie Holandského kráľovstva v Európe; - územie Rakúskej republiky; - územie Poľskej republiky; - územie Portugalskej republiky; - územie Slovinskej republiky; - územie Slovenskej republiky; - územie Fínskej republiky; - územie Švédskeho kráľovstva; - územie Spojeného kráľovstva Veľkej Británie a Severného Írska a Normanských ostrovov a ostrova Man. 2. Za súčasť colného územia Spoločenstva, vrátane ich teritoriálnych vôd, vnútrozemských vôd a vzdušného priestoru, sa považujú tieto územia ležiace mimo územia členských štátov, pričom sa zohľadňujú dohovory a zmluvy, ktoré sa na týchto územiach uplatňujú: a) FRANCÚZSKO Územie Monaka ako je vymedzené v Colnom dohovore podpísanom v Paríži 18. mája 1963 (Úradný vestník Francúzskej republiky z 27. septembra 1963, s. 8679); (b) CYPRUS Územie základní Akrotiri a Dhekelia pod zvrchovanosťou Spojeného kráľovstva ako sú vymedzené v Zmluve o založení Cyperskej republiky podpísanej v Nikózii 16. augusta 1960 (United Kingdom Treaty Series No 4 (1961) Cmnd. 1252). 3. Určité ustanovenia colných predpisov sa môžu uplatňovať mimo colného územia Spoločenstva v rámci právnych predpisov upravujúcich osobitné oblasti alebo v rámci medzinárodných dohovorov. Článok 4 Vymedzenie pojmov Na účely kódexu sa uplatňuje toto vymedzenie pojmov: (1) „colné orgány“ sú colné správy členských štátov zodpovedné za uplatňovanie colných predpisov a akékoľvek iné orgány splnomocnené podľa vnútroštátneho práva uplatňovať určité colné predpisy. (2) „colné predpisy“ sú súborom právnych predpisov, ktorý pozostáva z: (a) kódexu a ustanovení na jeho implementáciu prijatých na úrovni Spoločenstva, prípadne na vnútroštátnej úrovni; (b) Spoločného colného sadzobníka; (c) medzinárodných dohôd, ktoré obsahujú colné ustanovenia, pokiaľ sú uplatniteľné v Spoločenstve. (3) „osoba“ je fyzická osoba, právnická osoba alebo akékoľvek združenie osôb, ktoré nie je právnickou osobou, ale môže podľa predpisov Spoločenstva alebo vnútroštátnych právnych predpisov vykonávať právne úkony. (4) „hospodársky subjekt“ je osoba, ktorá sa služobne zapája do dovozu alebo vývozu tovaru na územie Spoločenstva alebo z jeho územia. (5) „riziko“ je pravdepodobnosť udalosti, ktorá môže vzniknúť vzhľadom na vstup, výstup, tranzit, prepravu alebo konečné použitie tovaru prevezeného medzi colným územím Spoločenstva a krajinami alebo územiami mimo tohto územia a vzhľadom na prítomnosť tovaru, ktorý nemá štatút Spoločenstva, a ktorá by mohla mať tieto následky: (a) zabránila by správnemu uplatňovaniu opatrení Spoločenstva alebo vnútroštátnych opatrení; (b) ohrozila by finančné záujmy Spoločenstva a jeho členských štátov; (c) predstavovala by hrozbu pre bezpečnosť a ochranu Spoločenstva a jeho občanov, zdravie človeka, zvierat a rastlín a pre životné prostredie alebo spotrebiteľov. (6) „colné kontroly“ sú špecifické úkony vykonávané colnými orgánmi podľa článkov 27 až 30. (7) „predbežné colné vyhlásenie“ je vyhlásenie, ktoré sa má urobiť predtým, ako je tovar privezený do alebo vyvezený z colného územia Spoločenstva. (8) „colné vyhlásenie" je úkon, ktorým osoba požaduje stanovenou formou a spôsobom, aby bol tovar umiestnený do navrhovaného colného režimu, a ak je to vhodné, naznačuje osobitný úkon, ktorý sa má vykonať. (9) „colný režim“ je akýkoľvek z týchto colných režimov, do ktorého sa tovar môže umiestniť v súlade s kódexom: (a) prepustenie do voľného obehu, (b) osobitné colné režimy, (c) vývoz. (10) „dovozné clo“ je colný poplatok stanovený v Spoločnom colnom sadzobníku, ktorý sa má zaplatiť za dovoz tovaru. (11) „vývozné clo“ je colný poplatok stanovený v Spoločnom colnom sadzobníku, ktorý sa má zaplatiť za vývoz tovaru. (12) „tovar bez štatútu Spoločenstva“ je tovar iný ako ten, ktorý je uvedený v bode 20 alebo ten, ktorý stratil štatút tovaru Spoločenstva. (13) „riadenie rizika“ je systematické zisťovanie rizika a zavádzanie všetkých nevyhnutných opatrení na obmedzenie vystavenia sa riziku. (14) „prepustenie tovaru“ je úkon, ktorým colné orgány umožňujú nakladať s tovarom za podmienok stanovených pre colný režim, do ktorého bol tovar umiestnený. (15) „colný dohľad“ je všeobecná činnosť colných orgánov, ktorou sa zabezpečuje dodržiavanie colných predpisov, a ak je to vhodné, sledujú sa ďalšie ustanovenia, ktoré sa vzťahujú na tovar podliehajúci takejto činnosti. (16) „vrátenie“ je vrátenie alebo odpustenie dovozného cla na tovar prepustený do voľného obehu, ak sa takýto tovar vyváža z colného územia Spoločenstva v nezmenenom stave alebo v podobe spracovaných výrobkov. (17) „spracované výrobky“ znamenajú tovar umiestnený do colného režimu, ktorý prešiel spracovateľskými operáciami. (18) „osoba pôsobiaca na colnom území Spoločenstva“ je: (a) v prípade fyzickej osoby akákoľvek osoba, ktorá má na colnom území Spoločenstva obvyklé bydlisko; (b) v prípade právnickej osoby alebo združenia osôb akákoľvek osoba, ktorá má na colnom území Spoločenstva svoje sídlo, miesto, z ktorého riadi svoju činnosť alebo stálu prevádzkareň. (19) „colný štatút“ je postavenie tovaru, ktoré vyjadruje, či ide o tovar Spoločenstva alebo o tovar bez štatútu Spoločenstva. (20) „tovar Spoločenstva“ je tovar, ktorý patrí do akejkoľvek z týchto kategórií: (a) tovar, ktorý je výlučne získaný na colnom území Spoločenstva, a ktorý nezahŕňa tovar dovezený z krajín alebo území mimo colného územia Spoločenstva; (b) tovar dovezený z krajín alebo území mimo colného územia Spoločenstva a prepustený do voľného obehu; (c) tovar získaný alebo vyrobený na colnom území Spoločenstva buď výlučne z tovaru uvedeného v písm. b) alebo z tovaru uvedeného v písm. a) a b). (21) „predloženie tovaru colnému úradu“ je oznámenie colným orgánom, že tovar sa nachádza na colnom úrade alebo na akomkoľvek inom mieste určenom alebo schválenom colnými orgánmi, a že môže byť vykonaná colná kontrola tohto tovaru. (22) „držiteľ tovaru“ je osoba, ktorá je vlastníkom tovaru alebo osoba, ktorá má naňho podobné dispozičné právo alebo osoba, ktorá ho fyzicky kontroluje. (23) „držiteľ colného režimu“ je osoba, ktorá podáva colné vyhlásenie alebo osoba, z ktorej poverenia bolo podané colné vyhlásenie alebo osoba, na ktorú boli prevedené práva a povinnosti uvedenej osoby vyplývajúce z colného režimu. (24) „opatrenia obchodnej politiky“ sú netarifné opatrenia stanovené ako súčasť spoločnej obchodnej politiky formou predpisov Spoločenstva upravujúcich dovoz a vývoz tovaru. (25) „spracovateľské operácie“ sú: (a) prepracovanie tovaru vrátane jeho montáže, zostavenia alebo prispôsobenia inému tovaru; (b) spracovanie tovaru; (c) zničenie tovaru; (d) oprava tovaru vrátane jeho obnovy a nastavenia; (e) použitie tovaru, ktorý nie je obsiahnutý v spracovaných výrobkoch, avšak umožňuje alebo uľahčuje výrobu týchto výrobkov, a to aj vtedy, ak sa pri spracovávaní celkom alebo čiastočne spotrebuje (výrobné príslušenstvo). (26) „výťažnosť“ je množstvo alebo percentuálny podiel spracovaných výrobkov získaných spracovaním daného množstva tovaru umiestneného do colného režimu spracovania. KAPITOLA 2 PRÁVA A POVINNOSTI OSÔB VZHĽADOM NA COLNÉ PREDPISY Oddiel 1 Poskytovanie informácií Článok 5 Výmena údajov, ochrana údajov 1. Všetky potrebné výmeny údajov, sprievodných dokumentov, rozhodnutí a oznámení medzi colnými orgánmi a medzi hospodárskymi subjektami a colnými orgánmi sa uskutočňujú využívaním techník elektronického spracovania údajov. V súlade s postupom uvedeným v článku 196 ods. 2 môže Komisia prijať opatrenia, ktorými sa ustanovujú výnimky z prvého pododseku tohto odseku. 2. V súlade s postupom stanoveným v článku 196 ods. 2 Komisia s výnimkou osobitne určených prípadov prijíma opatrenia, ktorými sa stanovujú: (a) pravidlá, ktoré definujú a upravujú správy určené na výmenu medzi colnými úradmi, ako sa vyžaduje na uplatňovanie colných predpisov; (b) spoločný súbor údajov a formát dátových správ, ktoré sú podľa colných predpisov určené na výmenu. Údaje uvedené v písm. b) prvého pododseku obsahujú podrobné údaje potrebné pre analýzu rizika a náležité uplatnenie colných kontrol, a ak je to vhodné, s využitím medzinárodných noriem a obchodných postupov. Systémy potrebné na elektronickú výmenu údajov medzi colnými správami sa v súlade s odsekom 1 zavedú najneskôr 30. júna 2009. Článok 6 Ochrana údajov 1. Na všetky informácie, ktoré získali colné orgány počas výkonu svojich povinností, a ktoré majú dôverný charakter alebo sa s nimi zaobchádza ako s dôvernými, sa vzťahuje záväzok služobného tajomstva. Príslušné colné orgány ich nemôžu zverejniť bez výslovného súhlasu osoby alebo orgánu, ktorý tieto údaje poskytol, okrem prípadov colných kontrol, ako sa uvádza v článku 28 ods. 2. Takéto informácie sa však môžu zverejniť bez povolenia, ak sú tak colné orgány povinné alebo oprávnené konať na základe platných ustanovení, najmä v súvislosti s ochranou údajov alebo súdnym konaním. 2. Oznámenie dôverných údajov colným správam a iným orgánom krajín alebo území mimo colného územia Spoločenstva sa povoľuje iba v rámci medzinárodnej dohody, ktorou sa zabezpečuje rovnaká úroveň ochrany údajov. Zverejnenie alebo oznámenie informácií sa uskutočňuje v úplnej zhode s platnými ustanoveniami o ochrane údajov. Článok 7 Výmena dodatočných informácií medzi colnými orgánmi a hospodárskymi subjektami 1. Colné orgány a hospodárske subjekty si môžu vymieňať akékoľvek informácie, ktoré sa podľa colných predpisov osobitne nevyžadujú na účely vzájomnej spolupráce pri určovaní a potláčaní rizika. Výmena sa môže uskutočniť na základe písomnej dohody a môže umožniť colným orgánom prístup k počítačovým systémom hospodárskeho subjektu. 2. Každá informácia, ktorú poskytla počas spolupráce uvedenej v odseku 1 jedna strana druhej je dôverná, pokiaľ sa obidve strany nedohodnú inak. Článok 8 Poskytovanie informácií colnými orgánmi 1. Každá osoba môže od colných orgánov požadovať informácie týkajúce sa uplatňovania colných predpisov. Takáto žiadosť môže byť zamietnutá, ak sa nevzťahuje na skutočne zamýšľaný dovoz alebo vývoz. 2. Colné správy zachovávajú pravidelný dialóg s hospodárskymi subjektami a inými orgánmi, ktoré sa zúčastňujú medzinárodného obchodu s tovarom. Podporujú transparentnosť tvorbou legislatívy, administratívnych rozhodnutí a formulárov žiadostí pre medzinárodný obchod s tovarom a tým, že ich hospodárskym subjektom sprístupňujú bez poplatku podľa možností prostredníctvom internetu. Článok 9 Poskytovanie informácií colným orgánom 1. Každá osoba, ktorá sa priamo alebo nepriamo podieľa na úkonoch súvisiacich s colnými formalitami, poskytuje na žiadosť colných orgánov v stanovených lehotách všetky podklady a informácie bez ohľadu na použitý nosič informácií a všetku potrebnú pomoc. 2. Bez toho, aby bolo dotknuté uplatňovanie administratívnych alebo trestných sankcií, podanie predbežného colného vyhlásenia alebo colného vyhlásenia, vrátane zjednodušeného vyhlásenia, oznámenia, predloženia žiadosti o povolenie alebo akéhokoľvek iného rozhodnutia, sa príslušná osoba považuje za zodpovednú: (a) za správnosť informácií uvedených vo vyhlásení, oznámení, žiadosti alebo v každom inom príslušnom formulári; (b) za autentickosť každého podaného alebo sprístupneného dokumentu; (c) ak je to vhodné, za súlad so všetkými záväzkami, ktoré sa týkajú umiestnenia daného tovaru do príslušného colného režimu alebo výkonu povolených činností. Prvý pododsek sa uplatňuje takisto na poskytovanie všetkých informácií požadovaných colnými orgánmi. V prípade, že zástupca príslušnej osoby podal vyhlásenie alebo oznámenie, predložil žiadosť alebo poskytol požadované informácie, má zástupca takisto povinnosti, ktoré sú stanovené v prvom pododseku. Článok 10 Spoločný systém údajov Členské štáty spolupracujú s Komisiou s cieľom vyvinúť, udržať a zaviesť elektronický systém pre spoločnú registráciu a udržiavanie záznamov o: (a) všetkých osobách, ktoré sa priamo alebo nepriamo podieľajú na úkonoch súvisiacich s colnými formalitami; (b) každom povolení, ktoré sa týka colného režimu alebo štatútu schváleného hospodárskeho subjektu. Údaje sa sprístupňujú colným správam členských štátov počas výkonu ich povinností a v súlade s pravidlami, ktoré sú uvedené v treťom odseku, aj hospodárskym subjektom. V súlade s postupom uvedeným v článku 196 ods. 2 prijíma Komisia opatrenia, ktorými sa stanovuje štandardný formát a obsah údajov, ktoré sa majú registrovať a pravidlá prístupu k týmto údajom. Oddiel 2 Colné zastúpenie Článok 11 Colný zástupca 1. Každá osoba môže v konaniach s colnými orgánmi stanoviť zástupcu, aby vykonával úkony a formality stanovené colnými predpismi, ďalej len „colný zástupca“. Takéto colné zastúpenie môže byť buď priame, pri ktorom colný zástupca koná v mene a z poverenia inej osoby, alebo nepriame, pri ktorom colný zástupca koná vo vlastnom mene, ale z poverenia inej osoby. 2. Colný zástupca musí mať sídlo na colnom území Spoločenstva. V súlade s postupom uvedeným v článku 196 ods. 2 môže Komisia prijať opatrenia, ktorými sa ustanovujú podmienky, za ktorých sa udeľujú výnimky z požiadavky uvedenej v prvom pododseku tohto odseku. Článok 12 Splnomocnenie 1. Colný zástupca pri konaní s colnými orgánmi vyhlasuje, že koná z poverenia osoby, ktorú zastupuje a uvedie, či je colné zastúpenie priame alebo nepriame. Osoba, ktorá nevyhlási, že koná v mene alebo z poverenia inej osoby, alebo vyhlási, že koná v mene alebo z poverenia inej osoby bez splnomocnenia, sa považuje za osobu konajúcu vo svojom vlastnom mene a z vlastného poverenia. 2. Colné orgány môžu vyžadovať od každej osoby, ktorá vyhlasuje, že koná v mene alebo z poverenia inej osoby, aby preukázala svoje splnomocnenie konať ako colný zástupca, okrem prípadov, v ktorých osoba patrí do kategórie osôb oprávnených konať z poverenia inej osoby. V súlade s postupom uvedeným v článku 196 ods. 2 môže Komisia prijať opatrenia, ktorými sa určujú kategórie osôb uvedených v prvom pododseku tohto odseku. Článok 13 Zastúpenie v osobitných prípadoch 1. Ak osoba koná ako riadny obchodný colný zástupca, môže jej byť v súlade s článkom 14 udelený štatút „schválený hospodársky subjekt“. 2. Colný zástupca môže konať ako daňový zástupca, ako sa uvádza v platných ustanoveniach o dani z pridanej hodnoty, ďalej len „DPH“, a o spotrebnej dani. Oddiel 3 Schválený hospodársky subjekt Článok 14 Žiadosť a povolenie 1. Osoba, ktorá má sídlo na colnom území Spoločenstva, a ktorá spĺňa podmienky stanovené s článkoch 15 a 16, môže požiadať o štatút schváleného hospodárskeho subjektu. Colné orgány udeľujú, v prípade potreby, po konzultácii s inými príslušnými orgánmi takýto štatút, ktorý sa pravidelne preveruje. 2. Schválený hospodársky subjekt môže využívať uľahčenia pokiaľ ide o colné kontroly, ktoré sa týkajú bezpečnosti a ochrany alebo zjednodušené postupy stanovené v súlade s týmto kódexom alebo jeho vykonávacími ustanoveniami. 3. Colné orgány vo všetkých členských štátoch uznávajú, bez toho, aby tým boli dotknuté colné kontroly, štatút schváleného hospodárskeho subjektu podľa článkov 15 a 16. Podľa podmienok stanovených v písm. g) článku 16 však môže žiadateľ požadovať, aby štatút uvedený v odseku 1 tohto článku mohol byť obmedzený na jeden alebo viac presnejšie určených členských štátov. 4. Colné orgány povoľujú subjektu využívať takéto zjednodušené postupy na základe uznania štatútu schváleného hospodárskeho subjektu a pod podmienkou, že sú splnené požiadavky týkajúce sa konkrétneho typu zjednodušeného postupu stanoveného v colných predpisoch Spoločenstva. 5. Štatút schváleného hospodárskeho subjektu sa môže pozastaviť alebo odobrať v súlade s podmienkami stanovenými v písm. h) článku 16. 6. Schválený hospodársky subjekt oznamuje colným orgánom všetky skutočnosti, ktoré nastali po udelení štatútu, a ktoré by mohli mať vplyv na jeho platnosť alebo obsah. Článok 15 Udelenie štatútu Kritériá na udelenie štatútu schváleného hospodárskeho subjektu sú minimálne tieto: 2. náležitý záznam o plnení požiadaviek vyplývajúcich z colných predpisov; 3. uspokojivý systém vedenia obchodných a v prípade potreby dopravných záznamov, ktorý umožňuje primerané colné kontroly; 4. v prípade potreby preukázanú finančnú solventnosť; 5. v prípade potreby praktické normy pre odbornosť alebo odbornú kvalifikáciu, ktoré sú priamo spojené s vykonávanou činnosťou; 6. ak sa uplatňujú, vhodné normy bezpečnosti a ochrany. Článok 16 Vykonávacie opatrenia V súlade s postupom uvedeným v článku 196 ods. 2 prijíma Komisia opatrenia upravujúce: (a) udelenie štatútu schváleného hospodárskeho subjektu; (b) frekvenciu preverovania štatútu schváleného hospodárskeho subjektu; (c) udelenie povolení na využívanie zjednodušených postupov; (d) stanovenie colného orgánu, ktorý je zodpovedný za udelenie takéhoto štatútu a povolení; (e) typ a rozsah uľahčení, ktoré možno udeliť v súvislosti s colnými kontrolami týkajúcimi sa bezpečnosti a ochrany so zohľadnením predpisov prijatých podľa článku 27 ods. 3; (f) konzultáciu s inými colnými orgánmi a poskytnutie informácií týmto orgánom; (g) podmienky, za ktorých možno obmedziť žiadosť o povolenie podanú žiadateľom na jeden alebo viaceré členské štáty; (h) podmienky, za ktorých možno štatút schválený hospodársky subjekt pozastaviť alebo zrušiť; (i) podmienky, za ktorých možno ustanoviť výnimky z požiadavky usadiť sa v Spoločenstve pre osobitné kategórie schválených hospodárskych subjektov, najmä vzhľadom na medzinárodné dohody. Oddiel 4 Rozhodnutia týkajúce sa uplatňovania colných predpisov Článok 17 Všeobecné ustanovenia 1. Ak osoba požaduje, aby colné orgány vydali rozhodnutie, poskytuje všetky požadované informácie, ktoré tieto colné orgány vyžadujú, aby mohli vydať takéto rozhodnutie. Rozhodnutie môže požadovať niekoľko osôb a môže sa vzťahovať na niekoľko osôb. 2. Rozhodnutie, ako sa uvádza v odseku 1, sa vydáva a oznamuje žiadateľovi najneskôr do dvoch mesiacov od dátumu, kedy colné úrady prijali žiadosť, okrem prípadov, v ktorých to colné predpisy stanovujú inak. Ak však colné orgány nemôžu dodržať tieto lehoty, informujú o tom žiadateľa pred uplynutím lehoty s uvedením dôvodov a ďalšieho časového obdobia, ktoré považujú za potrebné na vydanie rozhodnutia na žiadosť. 3. Ak nie je inak uvedené v rozhodnutí alebo colných predpisoch, rozhodnutie nadobúda účinnosť odo dňa, kedy žiadateľ dostal rozhodnutie alebo ktorý sa považuje za deň, kedy ho dostal. Okrem prípadov uvedených v článku 25 ods. 2 sú prijaté rozhodnutia od toho dňa vykonateľné colnými orgánmi. 4. Pred prijatím rozhodnutia, ktoré by negatívne ovplyvnilo osobu alebo osoby, ktorým je určené, oznamujú colné orgány svoje námietky a uvádzajú dôvody, na ktorých sa zakladajú. Príslušná osoba má príležitosť vyjadriť svoje stanovisko počas obdobia plynúceho odo dňa, keď boli zaslané námietky. V súlade s postupom uvedeným v článku 196 ods. 2 prijíma Komisia opatrenia, ktorými sa ustanovuje obdobie uvedené v prvom pododseku tohto odseku. Pred uplynutím tohto obdobia sa príslušnej osobe vhodným spôsobom oznamuje rozhodnutie, v ktorom sa uvádzajú dôvody, na ktorých sa zakladá. Požiadavka oznámiť námietky pred prijatím rozhodnutia, ktoré by negatívne ovplyvnilo osobu, ktorej je určené, sa uplatňuje aj pri rozhodnutiach prijatých colnými orgánmi bez predchádzajúcej žiadosti príslušnej osoby ako aj pre oznámenie colného dlhu ako je uvedené v článku 72 ods. 3. Rozhodnutie sa vzťahuje na právo odvolať sa, ktoré sa uvádza v článku 24. 5. Bez toho aby boli dotknuté ustanovenia stanovené v iných oblastiach, ktoré vymedzujú prípady a podmienky, za ktorých sú rozhodnutia neplatné alebo sa stali neplatnými, colné orgány, ktoré vydali rozhodnutie ich môžu, vyhlásiť za neplatné, zmeniť a doplniť alebo zrušiť v prípadoch, v ktorých nie sú v súlade s colnými predpismi, usmerneniami alebo vysvetlivkami na ich výklad. Článok 18 Platnosť rozhodnutí v celom Spoločenstve Pokiaľ sa nevyžaduje alebo nie je uvedené inak, sú rozhodnutia prijaté colnými orgánmi na celom colnom území Spoločenstva. Článok 19 Vyhlásenie priaznivých rozhodnutí za neplatné 1. Colné orgány vyhlasujú za neplatné rozhodnutie vydané v prospech dotknutej osoby, ktorej je určené, ak boli splnené tieto podmienky: (a) rozhodnutie bolo vydané na základe nesprávnych alebo neúplných informácií; (b) žiadateľ vedel o nesprávnosti alebo neúplnosti informácií alebo si jej musel byť vedomý; (c) rozhodnutie by bolo bývalo iné, ak by informácie boli správne a úplné. 2. Vyhlásenie rozhodnutia za neplatné sa oznamuje osobám, ktorým bolo rozhodnutie určené. 3. Ak nie je uvedené inak, vyhlásenie rozhodnutia za neplatné nadobúda účinnosť dňom, keď nadobudlo účinnosť pôvodné rozhodnutie. 4. V súlade s postupom uvedeným v článku 196 ods. 2 prijíma Komisia opatrenia na implementáciu odsekov 1, 2 a 3 tohto článku, najmä v súvislosti s rozhodnutiami určenými niekoľkým osobám. Článok 20 Zrušenie a zmena a doplnenie priaznivých rozhodnutí 1. Priaznivé rozhodnutie sa zrušuje alebo mení a dopĺňa v prípadoch iných ako uvedených v článku 19 a v prípadoch, v ktorých neboli alebo už nie sú splnené jedna alebo viac podmienok stanovených na jeho vydanie. 2. Ak nie je uvedené v colných predpisoch inak, môže sa priaznivé rozhodnutie určené viacerým osobám zrušiť iba v prípade osoby, ktorá nesplní povinnosť uloženú týmto rozhodnutím. 3. Zrušenie alebo zmena a doplnenie rozhodnutia sa oznamuje osobe, ktorej bolo rozhodnutie určené. 4. Zrušenie alebo zmena a doplnenie rozhodnutia nadobúdajú účinnosť dňom, keď osoba, ktorej boli určené, dostala oznámenie o zrušení alebo zmene a doplnení alebo sa toto oznámenie považuje za doručené. V prípade, ak to vyžadujú oprávnené záujmy osoby, ktorej bolo rozhodnutie určené, môžu však vo výnimočných prípadoch colné orgány účinnosť zrušenia alebo zmeny a doplnenia rozhodnutia odložiť. 5. V súlade s postupom uvedeným v článku 196 ods. 2 môže Komisia prijať opatrenia na implementáciu odsekov 1 až 4 tohto článku, najmä v súvislosti s rozhodnutiami určenými niekoľkým osobám. Článok 21 Osobitné rozhodnutia 1. Colné orgány vydávajú na žiadosť rozhodnutia, ktorými sa stanovuje záväzná informácia o colnom zatriedení, ďalej len „rozhodnutia ZCI“, alebo rozhodnutia, ktorými sa stanovuje záväzná informácia o pôvode, ďalej len „rozhodnutia ZIP“. Takáto žiadosť môže byť zamietnutá, ak sa nevzťahuje na skutočne zamýšľaný colný režim. 2. Rozhodnutia ZCI a ZIP sú záväzné iba vzhľadom na colné zatriedenie alebo určenie pôvodu tovaru. Pre colné orgány vo vzťahu k osobe, ktorej je rozhodnutie určené, sú záväzné, iba vzhľadom na tovar, pre ktorý boli colné formality ukončené po dátume vydania rozhodnutia. Pre príslušnú osobu vo vzťahu k colným orgánom sú záväzné iba s účinnosťou odo dňa, keď táto osoba dostane oznámenie o rozhodnutí alebo sa toto oznámenie považuje za doručené. 3. Rozhodnutia ZCI a ZIP sú platné na obdobie troch rokov odo dňa uvedeného v rozhodnutí. 4. S cieľom uplatniť rozhodnutie ZCI alebo ZIP v kontexte osobitného colného režimu, musí byť osoba, ktorej je rozhodnutie určené, schopná dokázať že: (a) v prípade rozhodnutia o ZCI zodpovedá deklarovaný tovar v každom ohľade tovaru opísanému v rozhodnutí; (b) v prípade rozhodnutia ZIP zodpovedá daný tovar a okolnosti ovplyvňujúce nadobudnutie pôvodu v každom ohľade tovaru a okolnostiam opísaným v rozhodnutiu. 5. Odchylne od článku 17 ods. 5 a článku 19 sa rozhodnutia ZCI alebo ZIP vyhlasujú za neplatné ak sa zakladajú na nesprávnych alebo neúplných informáciách žiadateľa. 6. Rozhodnutia ZCI alebo ZIP sa zrušujú v súlade s článkom 17 ods. 5 a článkom 20. Nemôžu sa zmeniť a doplniť. 7. Bez ohľadu na článok 20 prijíma Komisia v súlade s postupom uvedeným v článku 196 ods. 2 opatrenia, ktorými sa stanovujú: (a) podmienky, za ktorých a okamih, kedy rozhodnutia ZCI alebo ZIP strácajú platnosť; (b) podmienky, za ktorých a časové obdobie, počas ktorého sa rozhodnutie uvedené v písm. a) ešte môže používať vzhľadom na záväzné zmluvy založené na rozhodnutí a uzavreté pred uplynutím jeho platnosti. 8. V súlade s postupom uvedeným v článku 196 ods. 2 môže Komisia prijať opatrenia ustanovujúce podmienky, za ktor Oddiel 5 Colné sankcie Článok 22 Colné sankcie 1. Každý členský štát uhrádza administratívne a trestné sankcie za nedodržanie colných predpisov Spoločenstva. Takéto sankcie sú účinné, primerané a odrádzajúce. 2. Administratívne sankcie nadobúdajú jednu alebo obidve z týchto foriem: (a) finančný poplatok uložený colnými orgánmi, vrátane vyrovnania uplatneného namiesto trestnej sankcie; (b) zrušenie, pozastavenie alebo zmena a doplnenie akéhokoľvek povolenia, ktoré má príslušná osoba. V prípadoch, v ktorých sa administratívne sankcie kombinujú s trestnými sankciami na základe rovnakých skutočností, je kumulovanie takýchto sankcií primerané. Oddiel 6 Odvolania Článok 23 Trestné právo Články 24, 25 a 26 sa nevzťahujú na odvolania podané za účelom vyhlásenia neplatnosti, zrušenia alebo zmeny a doplnenia rozhodnutia prijatého súdom. Článok 24 Právo na odvolanie 1. Každá osoba má právo odvolať sa proti rozhodnutiu prijatému colnými orgánmi, ktoré sa jej týka priamo a osobne. Právo odvolať sa má taktiež každá osoba, ktorá požiadala colné orgány o rozhodnutie týkajúce sa tejto žiadosti a v lehote uvedenej v článku 17 ods. 2 ho ešte nedostala. 2. Odvolanie môže byť podané: (a) na prvom stupni colnému orgánu alebo inému orgánu, ktorým môže byť súd alebo rovnocenný zvláštny orgán určený na tento účel členskými štátmi; (b) na druhom stupni vyššiemu nezávislému orgánu, ktorým môže byť v súlade s platnými právnymi predpismi v členských štátoch súd alebo rovnocenný zvláštny orgán. 3. Odvolanie musí byť podané elektronickou alebo písomnou formou v členskom štáte, v ktorom bolo rozhodnutie prijaté alebo o jeho prijatie bolo požiadané. Článok 25 Pozastavenie vykonávania 1. Podanie odvolania nemá odkladný účinok na vykonávanie napadnutého rozhodnutia. 2. Odchylne od odseku 1 ak hrozí dotknutej osobe, ktorá podala odvolanie, nenahraditeľná škoda, colné orgány pozastavujú vykonávanie celého napadnutého rozhodnutia alebo jeho časti. Colné orgány môžu pozastaviť vykonávanie celého napadnutého rozhodnutia alebo jeho časti v prípade, že majú opodstatnený dôvod domnievať sa, že je v rozpore s colnými predpismi. 3. Ak má napadnuté rozhodnutie za účinok splatenie dovozných alebo vývozných ciel, je pozastavenie podmienené poskytnutím záruky, pokiaľ takáto záruka pravdepodobne nespôsobí dlžníkovi vážne hospodárske alebo sociálne ťažkosti. V súlade s postupom uvedeným v článku 196 ods. 2 môže Komisia prijať opatrenia na implementáciu prvého pododseku tohto odseku. Článok 26 Rozhodnutie o odvolaní Článok 17 sa uplatňuje vzhľadom na rozhodnutia colných orgánov o odvolaniach. Členské štáty zabezpečujú, aby odvolacie konanie umožnilo rýchlu opravu rozhodnutí prijatých colnými orgánmi. Oddiel 7 Kontrola tovaru Článok 27 Colné kontroly 1. Colné orgány môžu vykonávať všetky kontroly, ktoré považujú za potrebné na zabezpečenie správneho uplatňovania colných predpisov a iných právnych predpisov upravujúcich vstup, výstup, tranzit, prepravu a konečné použitie tovaru prepravovaného medzi colným územím Spoločenstva a inými územiami a predloženie tovaru bez štatútu Spoločenstva. Tieto kontroly, ďalej len „colné kontroly“ môžu pozostávať z prehliadky tovaru, preverenia existencie a pravosti elektronických alebo písomných dokladov, kontroly účtovných alebo iných dokladov, kontroly dopravných prostriedkov, kontroly batožiny a iného tovaru prepravovaného osobami alebo na osobách. Colné kontroly sa môžu vykonávať mimo colného územia Spoločenstva, ak to stanovuje medzinárodná dohoda. 2. Iné colné kontroly než náhodné kontroly sa zakladajú na analýze rizika za použitia techník elektronického spracovania údajov s cieľom identifikácie a kvantifikácie rizík a vytvorenia potrebných opatrení na hodnotenie rizík na základe kritérií vytvorených na vnútroštátnej úrovni, úrovni Spoločenstva a, ak existujú, na medzinárodnej úrovni. Členské štáty v spolupráci s Komisiou vyvíjajú, udržujú a zavedú najneskôr do 30. júna 2009 elektronický systém na vykonávanie riadenia rizika. 3. Komisia prijíma opatrenia v súlade s postupom uvedeným v článku 196 ods. 2, ktorými sa stanovujú: (a) pravidlá pre spoločný rámec riadenia rizika; (b) pravidlá na stanovenie spoločných kritérií a prioritných oblastí kontrol; (c) pravidlá upravujúce výmenu informácií o riziku a analýzu medzi colnými správami. Článok 28 Spolupráca medzi orgánmi 1. Ak príslušné orgány iné ako colné orgány vykonávajú kontroly iné ako colné kontroly v súvislosti s rovnakým tovarom, takéto kontroly sa vykonávajú v úzkej spolupráci s colnými orgánmi, pokiaľ je to možné v rovnakom čase a na rovnakom mieste (spoločné miesto kontroly). 2. V rámci kontrol uvedených v tomto oddiele si môžu colné a iné príslušné orgány vzájomne vymieňať údaje, ktoré dostali v súvislosti so vstupom, výstupom, tranzitom, prepravou a konečným použitím tovaru prepravovaného medzi colným územím Spoločenstva a inými územiami a predložením tovaru bez štatútu Spoločenstva, medzi sebou, s colnými orgánmi členských štátov a s Komisiou, ak sa to vyžaduje na účel minimalizácie rizika. Článok 29 Overenie po prepustení Po prepustení tovaru a s cieľom presvedčiť sa o správnosti podrobných údajov uvedených v predbežnom alebo colnom vyhlásení môžu colné orgány kontrolovať obchodné doklady a údaje vzťahujúce sa na operácie s daným tovarom alebo na následné obchodné operácie s týmto tovarom. Takéto prehliadky je možné vykonať v priestoroch deklaranta alebo jeho zástupcu, alebo v priestoroch akejkoľvek inej osoby, ktorá sa priamo alebo nepriamo obchodne podieľa na týchto operáciách, alebo v priestoroch akejkoľvek inej osoby, ktorá je držiteľom týchto dokladov a údajov na obchodné účely. Tieto orgány môžu taktiež prehliadať tovar, pokiaľ ho ešte je možné predložiť. Článok 30 Výnimky 1. Žiadne colné kontroly alebo formality sa nevykonávajú v prípade: (a) príručnej a podanej batožiny v prípade osôb, ktoré uskutočňujú let vo vnútri Spoločenstva; (b) batožiny osôb, ktoré uskutočňujú námornú cestu vo vnútri Spoločenstva. 2. Odstavec 1 sa uplatňuje bez toho, aby boli dotknuté: (a) bezpečnostné a ochranné kontroly batožiny, ktoré vykonávajú orgány členských štátov, orgány v prístavoch a na letiskách alebo prepravcovia; (b) kontroly spojené so zákazmi alebo obmedzeniami stanovenými členskými štátmi pod podmienkou, že takéto zákazy alebo obmedzenia sú v súlade so zmluvou. Oddiel 8 Uchovávanie dokumentov a iných informácií poplatky a náklady Článok 31 Uchovávanie dokumentov a iných informácií 1. Dotknuté osoby uchovávajú doklady a informácie uvedené v článku 9 ods. 1 na účely colných kontrol počas obdobia stanoveného v platných predpisoch, najmenej však tri kalendárne roky, bez ohľadu na použitý nosič informácií. V prípade tovaru prepusteného do voľného obehu za iných okolností ako sú uvedené v treťom pododseku, alebo v prípade tovaru deklarovaného na vývoz plynie toto obdobie od konca roka, v ktorom boli prijaté colné vyhlásenia o prepustení tovaru do voľného obehu alebo vývozu. V prípade tovaru prepusteného do voľného obehu s nulovou alebo zníženou sadzbou dovozného cla v dôsledku jeho konečného použitia plynie obdobie od konca roka, v ktorom tovar prestáva byť pod colným dohľadom. V prípade tovaru prepusteného do iného colného režimu plynie toto obdobie od konca roka, v ktorom je ukončený príslušný colný režim. 2. Bez toho, aby bol dotknutý článok 73 ods. 4, ak colné orgány pri colnej kontrole vo vzťahu k colnému dlhu zistia, že je potrebné opraviť príslušný zápis v účtovnej evidencii a príslušnej osobe je to potrebné oznámiť, uchovávajú sa príslušné doklady tri roky po lehote uvedenej v prvom odseku tohto článku. Ak bolo podané odvolanie, dokumenty sa musia uchovať do ukončenia konania. Článok 32 Poplatky a náklady 1. Colné orgány nevyberajú žiadne poplatky za vykonávanie colných kontrol alebo akékoľvek iné uplatňovanie colných predpisov počas bežných otváracích hodín svojich príslušných colných úradov. Colné orgány však môžu uložiť poplatky alebo náhradu nákladov, ak sa poskytujú osobitné služby. 2. V súlade s postupom uvedeným v článku 196 ods. 2 prijíma Komisia opatrenia na implementáciu druhého pododseku odseku 1, najmä v súvislosti s: (a) prítomnosťou personálu colnej správy, ak sa vyžaduje mimo bežných otváracích hodín alebo v iných priestoroch ako colných; (b) analýzou alebo znaleckými posudkami tovaru a poštovnými poplatkami za vrátenie tovaru žiadateľovi, najmä vzhľadom na prijaté rozhodnutia podľa článku 21 alebo ustanovenia o informáciách v súlade s článkom 8 ods. 1; (c) prehliadkou alebo odberom vzorky tovaru na účely overenia alebo zničením tovaru, ak sa s nimi spájajú náklady iné ako tie, čo vyplývajú z činnosti colného personálu; (d) výnimočnými kontrolnými opatreniami, ak sú potrebné vzhľadom na charakter tovaru alebo možné riziko. KAPITOLA 3 MENOVÁ KONVERZIA, LEHOTY A ZJEDNODUŠENÝ POSTUP Článok 33 Menová konverzia 1. Príslušné orgány uverejňujú alebo poskytujú na internete platný výmenný kurz v prípade, že konverzia meny je potrebná pre jeden z nasledujúcich dôvodov: (a) pretože faktory použité na určenie colnej hodnoty tovaru sú vyjadrené v mene inej, ako je mena členských štátov, v ktorých sa colná hodnota určuje; (b) pretože hodnota eura sa vyžaduje v národných menách na účely určenia colného zatriedenia tovaru, prahových hodnôt a sumy dovozných a vývozných ciel. Výmenný kurz odráža v najúčinnejšej možnej miere aktuálnu hodnotu vymenenej meny vo vzťahu k mene členského štátu. 2. Ak je konverzia meny potrebná pre dôvody iné ako sa uvádzajú v odseku 1, hodnota eura v národných menách, ktorá sa má použiť v rámci colných predpisov sa určuje raz do roka. 3. V súlade s postupom uvedeným v článku 196 ods. 2 môže Komisia prijať opatrenia na implementáciu odsekov 1 a 2 tohto článku. Článok 34 Lehoty 1. Ak je colnými predpismi stanovené obdobie, dátum alebo lehota, nepredlžuje sa toto obdobie a takýto dátum alebo lehota sa neodkladajú, ak to príslušné osobitné ustanovenie výslovne neustanovuje. 2. Pravidlá, ktoré sú platné pre obdobia, dátumy a lehoty stanovené v nariadení Rady (EHS, Euratom) č. 1182/71[15] sa uplatňujú na lehoty stanovené v rámci colných predpisov, okrem prípadov, v ktorých sa uplatňujú iné osobitné predpisy. Článok 35 Zjednodušený postup V súlade s postupom uvedeným v článku 196 ods. 2 môže Komisia prijať opatrenia, ktorými sa stanovuje, v ktorých prípadoch a za akých podmienok sa uplatňovanie tohto kódexu môže zjednodušiť. HLAVA II PODKLADY PRE ZAVEDENIE DOVOZNÝCH A VÝVOZNÝCH CIEL A INÝCH OPATRENÍ VZHĽADOM NA OBCHOD S TOVAROM KAPITOLA 1 SPOLOČNÝ COLNÝ SADZOBNÍK A COLNÉ ZATRIEDENIE TOVARU Článok 36 Spoločný colný sadzobník 1. Dovozné a vývozné clá sa zakladajú na Spoločnom colnom sadzobníku. Ostatné opatrenia stanovené v predpisoch Spoločenstva upravujúce osobitné oblasti obchodu s tovarom sa uplatňujú, ak je to vhodné, podľa colného zatriedenia tohto tovaru. 2. Spoločný colný sadzobník zahŕňa: (a) kombinovanú nomenklatúru tovaru, ako je stanovená v nariadení Rady (EHS) č. 2658/87[16]; (b) akúkoľvek inú nomenklatúru, ktorá je úplne alebo čiastočne založená na kombinovanej nomenklatúre alebo ktorá ju dopĺňa o ďalšie členenie a ktorá je stanovená predpismi Spoločenstva upravujúcimi osobitné oblasti so zreteľom na uplatňovanie colných opatrení v rámci obchodu s tovarom; (c) zmluvné alebo bežné autonómne dovozné clá platné pre tovar, ktorý je zahrnutý v kombinovanej nomenklatúre; (d) preferenčné colné opatrenia obsiahnuté v dohodách, ktoré Spoločenstvo uzavrelo s určitými krajinami alebo územiami mimo colného územia Spoločenstva alebo so skupinami takýchto krajín alebo území; (e) preferenčné colné opatrenia prijaté jednostranne Spoločenstvom vzhľadom na niektoré krajiny alebo územia mimo colného územia Spoločenstva alebo na skupiny takýchto krajín alebo území; (f) autonómne opatrenia poskytujúce zníženie alebo oslobodenie od dovozných ciel na určitý tovar; (g) zvýhodnené colné zaobchádzanie určené pre určitý tovar z dôvodu jeho charakteru alebo konečného použitia v rámci opatrení stanovených v písm. c) až f) alebo h); (h) iné colné opatrenia vyplývajúce z právnych predpisov Spoločenstva v oblasti poľnohospodárstva, obchodu alebo z iných právnych predpisov Spoločenstva. 3. Opatrenia uvedené v týchto ustanoveniach sa uplatňujú na žiadosť deklaranta namiesto tých, ktoré sú uvedené v písm. c) tohto odseku, ak príslušný tovar spĺňa podmienky stanovené v písm. d) až g) odseku 2. Tieto opatrenia sa môžu spätne uplatňovať pod podmienkou, že lehoty a podmienky stanovené v príslušnom predpise alebo v kódexe sú dodržané. 4. Ak uplatnenie predpisov stanovených v písm. d) až g) odseku 2, alebo výnimka z predpisov stanovená v písm. h), je obmedzené na určité množstvo dovozu alebo vývozu, takéto uplatnenie alebo výnimka sa zrušia v prípade colných kvót hneď, ako dovoz alebo vývoz dosiahol určené množstvo. V prípade colných stropov sa takéto uplatnenie zruší na základe právneho aktu Spoločenstva. Článok 37 Colné zatriedenie tovaru Na účely uplatňovania Spoločného colného sadzobníka tvoria „colné zatriedenie“ tovaru jedna z podpoložiek alebo ďalšie členenia kombinovanej nomenklatúry, podľa ktorej sa tento tovar má zatriediť. Na účely uplatňovania netarifných opatrení tvorí „colné zatriedenie“ tovaru jedna z podpoložiek alebo ďalšie členenia kombinovanej nomenklatúry, alebo akákoľvek iná nomenklatúra, ktorá je ustanovená právnymi predpismi Spoločenstva a ktorá je úplne alebo čiastočne založená na kombinovanej nomenklatúre, alebo ktorá ju dopĺňa o ďalšie členenie, podľa ktorého sa tento tovar má zatriediť. Podpoložka alebo ďalšie členenie určené v súlade s prvým alebo druhým odsekom sa používajú na účely uplatňovania predpisov, ktoré sú pripojené k takejto podpoložke. KAPITOLA 2 PÔVOD TOVARU Oddiel 1 Nepreferenčný pôvod Článok 38 Rozsah V článkoch 39, 40 a 41 sa stanovujú pravidlá určovania nepreferenčného pôvodu tovaru na účely uplatňovania: (a) Spoločného colného sadzobníka s výnimkou predpisov uvedených v písm. d) a e) článku 36 ods. 2; (b) opatrení iných ako colné opatrenia ustanovené predpismi Spoločenstva upravujúcich osobitné oblasti týkajúce sa obchodu s tovarom; (c) iné predpisy Spoločenstva týkajúce sa pôvodu tovaru. Článok 39 Nadobudnutie pôvodu 1. Tovar úplne získaný v jednej krajine alebo na jednom území má svoj pôvod v tejto krajine alebo na tom území. 2. Tovar, na ktorého výrobe sa zúčastňuje viac ako jedna krajina alebo územie sa považuje za tovar s pôvodom v krajine alebo na území, v ktorej sa vykonala jeho posledná podstatná zmena. Článok 40 Dôkaz o pôvode 1. Ak bol pôvod v colnom vyhlásení určený podľa colných predpisov, môžu colné orgány požiadať deklaranta, aby dokázal pôvod tovaru. 2. Ak bol dôkaz o pôvode tovaru poskytnutý podľa colných predpisov alebo iných právnych predpisov Spoločenstva upravujúcich osobitné oblasti, môžu colné orgány v prípade opodstatnenej pochybnosti požadovať dodatočný dôkaz, aby sa zabezpečilo, že údaj o pôvode je v súlade s pravidlami stanovenými príslušnými právnymi predpismi Spoločenstva. 3. Ak si to vyžadujú potreby obchodu, môže sa v Spoločenstve vydať doklad, ktorý dokazuje pôvod. Článok 41 Vykonávacie opatrenia V súlade s postupom uvedeným v článku 196 ods. 2 prijíma Komisia opatrenia na implementáciu článkov 39 a 40. Oddiel 2 Preferenčný pôvod Článok 42 Preferenčný pôvod tovaru 1. Tovar musí spĺňať pravidlá týkajúce sa preferenčného pôvodu uvedené v odsekoch 2, 3 a 4 tohto článku, aby sa naňho mohli vzťahovať opatrenia uvedené v písm. d) alebo e) článku 36 ods. 2 alebo netarifné preferenčné opatrenia. 2. V prípade, že sa na tovar vťahujú preferenčné opatrenia obsiahnuté v dohodách, ktoré Spoločenstvo uzavrelo s určitými krajinami alebo územiami mimo colného územia Spoločenstva alebo so skupinami takýchto krajín alebo území, pravidlá týkajúce sa preferenčného pôvodu sa stanovujú v týchto dohodách. 3 V prípade, že sa na tovar vťahujú iné preferenčné opatrenia prijaté jednostranne Spoločenstvom vzhľadom na určité krajiny alebo územia mimo colného územia Spoločenstva alebo skupiny takýchto krajín alebo území, ako sú uvedené v odseku 5, prijíma Komisia v súlade s postupom uvedeným v článku 196 ods. 2 opatrenia ustanovujúce pravidlá o preferenčnom pôvode. 4. V prípade, že sa na tovar vzťahujú preferenčné opatrenia platné v obchode medzi colným územím Spoločenstva a Ceutou a Melillou obsiahnuté v protokole 2 k Aktu o pristúpení Španielska a Portugalska, prijíma Komisia v súlade s postupom uvedeným v článku 196 ods. 2 opatrenia ustanovujúce pravidlá o preferenčnom pôvode. 5. V prípade, že sa na tovar vzťahujú preferenčné opatrenia obsiahnuté v preferenčných režimoch v prospech zámorských krajín a území pridružených k Spoločenstvu, prijímajú sa v súlade s článkom 187 zmluvy pravidlá týkajúce sa preferenčného pôvodu. 6. V súlade s postupom uvedeným v článku 196 ods. 2 prijíma Komisia opatrenia potrebné na implementáciu pravidiel uvedených v odsekoch 2 až 5 tohto článku. KAPITOLA 3 COLNÁ HODNOTA TOVARU Článok 43 Rozsah Na účely uplatňovania Spoločného colného sadzobníka a netarifných opatrení stanovených právnymi predpismi Spoločenstva upravujúcich osobitné oblasti vzhľadom na obchod s tovarom sa colná hodnota tovaru určuje v súlade s článkami 44 až 47. Článok 44 Prevodná hodnota 1. Colnou hodnotou dovážaného tovaru je jeho cena skutočne zaplatená alebo ktorá sa má zaplatiť za tovar predávaný na vývoz do colného územia Spoločenstva, podľa potreby upravená v súlade s opatreniami prijatými podľa odseku 4, ďalej len „prevodná hodnota“. Cena, ktorá bola alebo ktorá má byť za tovar skutočne zaplatená je celková platba, ktorá bola alebo má byť zaplatená kupujúcim predávajúcemu alebo v jeho prospech za dovezený tovar a zahrňuje všetky platby, ktoré zaplatil alebo má zaplatiť ako podmienku predaja dovezeného tovaru kupujúci predávajúcemu alebo kupujúci tretej osobe na splnenie záväzku predávajúceho. Platba nemusí byť uskutočnená prevodom peňazí. Môže byť uskutočnená prostredníctvom akreditívu alebo obchodovateľných cenných papierov, a to buď priamo alebo nepriamo. 2. Prevodná hodnota sa uplatňuje, ak sú splnené tieto podmienky: (a) neexistujú obmedzenia pokiaľ ide o nakladanie s tovarom a jeho použitie kupujúcim, s výnimkou obmedzení ktoré: (i) sú zavedené alebo požadované právnymi predpismi alebo verejnými orgánmi v Spoločenstve, (ii) ohraničujú zemepisné územie, na ktorom môže byť tovar znovu predaný, (iii) podstatným spôsobom neovplyvňujú hodnotu tovaru; (b) predaj alebo cena nepodliehajú žiadnym podmienkam alebo protislužbám, ktorých hodnotu vo vzťahu k hodnotenému tovaru, nie je možné určiť; (c) žiadna časť výnosu akéhokoľvek ďalšieho predaja, nakladania alebo použitia tovaru kupujúcim nepripadne priamo ani nepriamo predávajúcemu, pokiaľ nie je možné vykonať primeranú úpravu v súlade s prijatými opatreniami podľa odseku 4; (d) kupujúci a predávajúci nie sú v spojení alebo, ak sú v spojení, je prevodná hodnota prijateľná na colné účely podľa odseku 3. 3. Na účely písm. d) odseku 2 nie je samotný fakt, že kupujúci a predávajúci sú prepojení, dostatočným dôvodom na to, aby sa prevodná hodnota považovala za neprijateľnú. Pokiaľ je to potrebné, skúmajú sa okolnosti predaja a prevodná hodnota sa prijíma, ak toto spojenie neovplyvnilo cenu. Ak na základe informácií poskytnutých deklarantom alebo iným spôsobom majú colné orgány dôvody na to, aby považovali cenu za ovplyvnenú spojením, oznamujú svoje dôvody deklarantovi a poskytujú mu primeranú možnosť na vyjadrenie. 4. V súlade s postupom uvedeným v článku 196 ods. 2 prijíma Komisia opatrenia stanovujúce faktory, ktoré sa musia na účely určenia colnej hodnoty pridať k cene skutočne zaplatenej, alebo ktorá sa má zaplatiť alebo ktorá sa môže vylúčiť. Článok 45 Doplnkové metódy určovania colnej hodnoty 1. Ak colná hodnota nemôže byť určená podľa článku 44, určuje sa postupne podľa písm. a) až po písm. d) odseku 2 tohto článku a to podľa prvého písmena, pod ktorým môže byť colná hodnota určená. Ak to deklarant vyžaduje, poradie uplatňovania písmen c) a d) sa obracia. 2. Colná hodnota podľa odseku 1 je: (a) prevodná hodnota rovnakého tovaru predávaného na vývoz do colného územia Spoločenstva a vyvezeného v rovnakom alebo približne rovnakom čase ako tovar, pri ktorom sa určuje colná hodnota; (b) prevodná hodnota podobného tovaru predávaného na vývoz do colného územia Spoločenstva a vyvezeného v rovnakom alebo približne rovnakom čase ako tovar, pri ktorom sa určuje colná hodnota; (c) hodnota založená na jednotkovej cene, za ktorú sa dovezený tovar alebo rovnaký alebo podobný dovezený tovar predáva v rámci colného územia Spoločenstva v najväčšom úhrnnom množstv